               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 23.5.2018
            COM(2018) 420 final
            Σύσταση για
            ΣΥΣΤΑΣΗ ΤΟΥ ΣΥΜΒΟΥΛΙΟΥ
            σχετικά με το Εθνικό Πρόγραμμα Μεταρρυθμίσεων της Πολωνίας για το 2018και τη διατύπωση γνώμης του Συμβουλίου σχετικά με το πρόγραμμα σύγκλισης της Πολωνίας για το 2018

               Σύσταση για

               ΣΥΣΤΑΣΗ ΤΟΥ ΣΥΜΒΟΥΛΙΟΥ

               σχετικά με το Εθνικό Πρόγραμμα Μεταρρυθμίσεων της Πολωνίας για το 2018

                  και τη διατύπωση γνώμης του Συμβουλίου σχετικά με το πρόγραμμα σύγκλισης της Πολωνίας για το 2018

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,

               Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών
                  1
               , και ιδίως το άρθρο 5 παράγραφος 2/άρθρο 9 παράγραφος 2,

               Έχοντας υπόψη τη σύσταση της Ευρωπαϊκής Επιτροπής
                  2
               ,

               Έχοντας υπόψη τα ψηφίσματα του Ευρωπαϊκού Κοινοβουλίου
                  3
               ,

               Έχοντας υπόψη τα συμπεράσματα του Ευρωπαϊκού Συμβουλίου,

               Έχοντας υπόψη τη γνώμη της Επιτροπής Απασχόλησης,

               Έχοντας υπόψη τη γνώμη της Οικονομικής και Δημοσιονομικής Επιτροπής,

               Έχοντας υπόψη τη γνώμη της Επιτροπής Κοινωνικής Προστασίας,

               Έχοντας υπόψη τη γνώμη της Επιτροπής Οικονομικής Πολιτικής,

               Εκτιμώντας τα ακόλουθα:

               (1)Στις 22 Νοεμβρίου 2017, η Επιτροπή ενέκρινε την ετήσια επισκόπηση της ανάπτυξης, με την οποία σηματοδοτήθηκε η έναρξη του Ευρωπαϊκού Εξαμήνου του 2018 σχετικά με τον συντονισμό των οικονομικών πολιτικών. Έλαβε δεόντως υπόψη τον ευρωπαϊκό πυλώνα κοινωνικών δικαιωμάτων, που διακηρύχθηκε από το Ευρωπαϊκό Κοινοβούλιο, το Συμβούλιο και την Επιτροπή στις 17 Νοεμβρίου 2017. Οι προτεραιότητες της ετήσιας επισκόπησης της ανάπτυξης εγκρίθηκαν από το Ευρωπαϊκό Συμβούλιο στις 22 Μαρτίου 2018. Στις 22 Νοεμβρίου 2017, βάσει του κανονισμού (ΕΕ) αριθ. 1176/2011, η Επιτροπή ενέκρινε επίσης την έκθεση του μηχανισμού επαγρύπνησης, στην οποία η Πολωνία δεν συγκαταλέγεται μεταξύ των κρατών μελών για τα οποία επρόκειτο να πραγματοποιηθεί εμπεριστατωμένη επισκόπηση.

               (2)Η έκθεση χώρας του 2018 για την Πολωνία
                  4
                δημοσιεύθηκε στις 7 Μαρτίου 2018. Στην έκθεση αξιολογήθηκαν η πρόοδος της Πολωνίας όσον αφορά την εφαρμογή των ειδικών ανά χώρα συστάσεων που εκδόθηκαν από το Συμβούλιο στις 11 Ιουλίου 2017, η συνέχεια που δόθηκε στις συστάσεις που είχαν εκδοθεί κατά τα προηγούμενα έτη και η πρόοδος της Πολωνίας ως προς την επίτευξη των εθνικών στόχων της στρατηγικής «Ευρώπη 2020».

               (3)Στις 26 Απριλίου 2018, η Πολωνία υπέβαλε το εθνικό πρόγραμμα μεταρρυθμίσεων για το 2018 και το πρόγραμμα σύγκλισης για το 2018. Προκειμένου να ληφθεί υπόψη η διασύνδεσή τους, τα δύο προγράμματα αξιολογήθηκαν ταυτοχρόνως.

               (4)Οι σχετικές ειδικές ανά χώρα συστάσεις ελήφθησαν υπόψη κατά τον προγραμματισμό των Ευρωπαϊκών Διαρθρωτικών και Επενδυτικών Ταμείων για την περίοδο 2014-2020. Όπως προβλέπεται στο άρθρο 23 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου
                  5
               , όπου είναι αναγκαίο για τη στήριξη της εφαρμογής σχετικών συστάσεων του Συμβουλίου, η Επιτροπή μπορεί να ζητήσει από ένα κράτος μέλος να επανεξετάσει και να προτείνει τροποποιήσεις στην οικεία συμφωνία εταιρικής σχέσης και των σχετικών προγραμμάτων. Η Επιτροπή έχει παράσχει περαιτέρω λεπτομέρειες για τον τρόπο με τον οποίο θα κάνει χρήση αυτής της διάταξης σε κατευθυντήριες οδηγίες σχετικά με την εφαρμογή των μέτρων που συνδέουν την αποτελεσματικότητα των Ευρωπαϊκών Διαρθρωτικών και Επενδυτικών Ταμείων με τη χρηστή οικονομική διακυβέρνηση
                  6
               .

               (5)Η Πολωνία υπάγεται επί του παρόντος στο προληπτικό σκέλος του Συμφώνου Σταθερότητας και Ανάπτυξης. Στο πρόγραμμα σύγκλισης 2018, η κυβέρνηση προβλέπει σταδιακή βελτίωση του ονομαστικού ισοζυγίου από έλλειμμα 1,7 % του ΑΕΠ το 2017 σε 0,7 % του ΑΕΠ το 2021. Ο μεσοπρόθεσμος δημοσιονομικός στόχος, έλλειμμα της τάξης του 1,0 % του ΑΕΠ σε διαρθρωτικές τιμές, δεν αναμένεται να επιτευχθεί έως το 2021, δηλαδή εντός του χρονικού ορίζοντα του προγράμματος σύγκλισης. Το εκ νέου υπολογισθέν διαρθρωτικό ισοζύγιο
                  7
                δείχνει έλλειμμα 1,3 % του ΑΕΠ το 2021. Σύμφωνα με το πρόγραμμα σύγκλισης του 2018, ο δείκτης του χρέους γενικής κυβέρνησης προς το ΑΕΠ αναμένεται να μειωθεί από 50,6 % του ΑΕΠ το 2017 σε 50,4 % του ΑΕΠ το 2018 και σε 46,0 % έως το 2021. Το μακροοικονομικό σενάριο στο οποίο βασίζονται αυτές οι δημοσιονομικές προβολές εγείρει επιφυλάξεις για το 2018 αλλά θεωρείται εύλογο για την μετέπειτα περίοδο.

               (6)Στις 11 Ιουλίου 2017, το Συμβούλιο συνέστησε στην Πολωνία να διασφαλίσει ότι ο ονομαστικός ρυθμός αύξησης των καθαρών πρωτογενών δημόσιων δαπανών
                  8
                δεν θα υπερβεί το 3,7 % το 2018, ποσοστό που αντιστοιχεί σε ετήσια διαρθρωτική προσαρμογή ύψους 0,5 % του ΑΕΠ. Ταυτόχρονα, αναφέρθηκε ότι η αξιολόγηση των δημοσιονομικών προγραμμάτων και των αποτελεσμάτων θα πρέπει να λαμβάνει δεόντως υπόψη τον στόχο  επίτευξης δημοσιονομικού προσανατολισμού που συμβάλλει τόσο στην ενίσχυση της συνεχιζόμενης ανάκαμψης όσο και στη διασφάλιση της βιωσιμότητας των δημόσιων οικονομικών. Η Επιτροπή προέβη σε ποιοτική εκτίμηση για την ένταση της ευρωστίας των οικονομικών συνθηκών στην Πολωνία, δίνοντας παράλληλα τη δέουσα προσοχή στις προκλήσεις βιωσιμότητας. Βάσει των ανωτέρω, συνάγεται το συμπέρασμα ότι δεν υπάρχουν πρόσθετα στοιχεία που πρέπει να ληφθούν υπόψη. Με βάση τις εαρινές προβλέψεις της Επιτροπής για το 2018, υπάρχει κίνδυνος σημαντικής απόκλισης από την εν λόγω συνιστώμενη προσαρμογή το 2018.

               (7)Το 2019, ενόψει του προβλεπόμενου παραγωγικού κενού 1,5 % της Πολωνίας, ο ονομαστικός ρυθμός αύξησης των καθαρών πρωτογενών δημόσιων δαπανών δεν θα πρέπει να υπερβεί το 4,2 %, σύμφωνα με τη διαρθρωτική προσαρμογή ύψους 0,6 % του ΑΕΠ που απορρέει από τον πίνακα απαιτήσεων στο πλαίσιο του Συμφώνου Σταθερότητας και Ανάπτυξης. Με βάση τις εαρινές προβλέψεις της Επιτροπής για το 2018, υπάρχει κίνδυνος σημαντικής απόκλισης από την εν λόγω συνιστώμενη προσαρμογή το 2019. Γενικά, το Συμβούλιο είναι της γνώμης ότι θα πρέπει να ληφθούν τα αναγκαία μέτρα από το 2018 για τη συμμόρφωση με τις διατάξεις του Συμφώνου Σταθερότητας και Ανάπτυξης.

               (8)Μεσοπρόθεσμα και μακροπρόθεσμα, η Πολωνία θα βρεθεί αντιμέτωπη με πιέσεις στις δαπάνες σε διάφορους τομείς, ιδίως σε σχέση με τη γήρανση του πληθυσμού, για τις οποίες απαιτούνται νέοι μηχανισμοί ώστε να αξιολογηθούν η αποδοτικότητα και η αποτελεσματικότητα των δημόσιων δαπανών και να διευκολυνθεί η ανακατανομή των πόρων. Για τον σκοπό αυτό, η κυβέρνηση άρχισε τις εργασίες για τη μεταρρύθμιση της διαδικασίας του προϋπολογισμού, ιδίως την ενίσχυση του μεσοπρόθεσμου δημοσιονομικού πλαισίου, και την ενσωμάτωση της επανεξέτασης των δαπανών στη δημοσιονομική διαδικασία. Η Πολωνία είναι το μόνο κράτος μέλος που δεν διαθέτει ούτε σχεδιάζει να δημιουργήσει ένα πλήρως ανεξάρτητο δημοσιονομικό συμβούλιο, μολονότι οι υφιστάμενοι ανεξάρτητοι θεσμοί καλύπτουν ορισμένα από τα καθήκοντα που κατά κανόνα εκτελούν τα δημοσιονομικά συμβούλια. Η έκθεση χώρας του 2018 διαπιστώνει ότι η Πολωνία δεν έχει σημειώσει καμία πρόοδο όσον αφορά τον περιορισμό της εκτενούς χρήσης μειωμένων συντελεστών για τον φόρο προστιθέμενης αξίας. Ωστόσο, το πολωνικό Υπουργείο Οικονομικών επεξεργάζεται την απλούστευση του τρόπου με τον οποίο οι εφαρμοστέοι συντελεστές αποδίδονται στα αγαθά και υπηρεσίες.

               (9)Οι επιδόσεις της πολωνικής αγοράς εργασίας υπήρξαν ιδιαίτερα υψηλές τα τελευταία έτη και τα ποσοστά απασχόλησης εξακολούθησαν να αυξάνονται. Ωστόσο, η συμμετοχή ορισμένων ομάδων στην αγορά εργασίας, ιδίως των γυναικών, των ατόμων χαμηλής ειδίκευσης και των ατόμων μεγαλύτερης ηλικίας, έχει παραμείνει χαμηλή σε σύγκριση με άλλα κράτη μέλη. Μερικά πρόσφατα μέτρα πολιτικής είχαν ως συνέπεια να μειωθούν τα κίνητρα για την εργασία, ιδίως για τις γυναίκες και τους ηλικιωμένους. Το πολωνικό σύστημα κοινωνικής προστασίας παρέχει ανεπαρκή κίνητρα για την ανάληψη εργασίας. Ενώ το επίδομα τέκνου έχει μειώσει τη φτώχεια και την ανισότητα, είχε ήδη αρνητικό αντίκτυπο στη συμμετοχή των γονέων, κυρίως των γυναικών, στην αγορά εργασίας, δεδομένου ότι το ύψος του και τα περιορισμένα εισοδηματικά κριτήρια αντισταθμίζουν τα κίνητρα για εργασία που είναι ενσωματωμένα σε άλλες κοινωνικές παροχές. Εμποδίζοντας ακόμα περισσότερο τη συμμετοχή των γυναικών στην αγορά εργασίας, το ποσοστό εγγραφής σε επίσημες δομές παιδικής φροντίδας για παιδιά κάτω των τριών ετών εξακολουθεί να είναι μεταξύ των χαμηλότερων στην ΕΕ. Η περιορισμένη στήριξη που διατίθεται σε πρόσωπα που παρέχουν μακροχρόνια φροντίδα δεν τους επιτρέπει να εισέρχονται στην αγορά εργασίας. Η μείωση της νόμιμης ηλικίας συνταξιοδότησης έχει ενθαρρύνει την έξοδο από την αγορά εργασίας ορισμένων εργαζομένων μεγαλύτερης ηλικίας. Η μετανάστευση από τρίτες χώρες συμβάλλει στην αντιμετώπιση της αυξανόμενης ζήτησης για εργατικό δυναμικό.

               (10)Μια συμπληρωματική λύση για την ενίσχυση τόσο της συμμετοχής στο εργατικό δυναμικό όσο και της ικανότητας της οικονομίας για καινοτομία είναι να εξοπλιστούν οι μαθητές και οι ενήλικες με τις κατάλληλες δεξιότητες και ικανότητες που στηρίζουν την απασχόληση σε μια ταχέως μεταβαλλόμενη αγορά εργασίας. Το ποσοστό συμμετοχής των ενηλίκων στην εκπαίδευση και την κατάρτιση είναι πολύ χαμηλότερο από τον μέσο όρο της ΕΕ. Το γεγονός αυτό, σε συνδυασμό με ορισμένες αδυναμίες στις ψηφιακές δεξιότητες, καθώς και στις δεξιότητες ανάγνωσης, γραφής και αριθμητικής, ιδίως μεταξύ των ενηλίκων που δεν έχουν ακολουθήσει τριτοβάθμια εκπαίδευση, εμποδίζει τη δυνατότητα απασχόλησής τους. Δεν είναι ακόμη γνωστό κατά πόσον τα μέτρα πολιτικής που έχουν εισαχθεί πρόσφατα και εκείνα που προγραμματίζονται ακόμα, όπως οι μεταβολές στην οργάνωση της γενικής εκπαίδευσης, της επαγγελματικής εκπαίδευσης και της ανώτερης εκπαίδευσης, θα έχουν κάποιο αντίκτυπο στα επίπεδα των δεξιοτήτων.

               (11)Η Πολωνία εξακολούθησε να λαμβάνει μέτρα για την καταπολέμηση του κατακερματισμού της αγοράς εργασίας περιορίζοντας τη δυνατότητα καταχρηστικής προσφυγής στην προσωρινή απασχόληση, αυξάνοντας τις εισφορές κοινωνικής ασφάλισης σε ορισμένες τυπικές/άτυπες συμβάσεις εργασίας και εισάγοντας ελάχιστο ωρομίσθιο για ορισμένες από τις συμβάσεις αυτές. Ο αριθμός και το ποσοστό των συμβάσεων αορίστου χρόνου έχουν αυξηθεί από το τέλος του 2016 αλλά το μερίδιο των συμβάσεων ορισμένου χρόνου εξακολουθεί να είναι μεταξύ των υψηλότερων στην ΕΕ. Ορισμένες περαιτέρω νομοθετικές αλλαγές που ενδείκνυνται για την αντιμετώπιση του διττού χαρακτήρα της αγοράς εργασίας ενδέχεται να συμπεριληφθούν στον μεταρρυθμισμένο εργατικού κώδικα. Η κάλυψη κοινωνικής προστασίας των εργαζομένων οι οποίοι είναι αυτοαπασχολούμενοι και έχουν ορισμένες άτυπες συμβάσεις αρχίζει να παρουσιάζεται ως πιθανό πρόβλημα, ιδίως από την άποψη της καταλληλότητας των μελλοντικών τους συντάξεων. Από το 2015 έχουν θεσπιστεί αρκετά μέτρα για τη βελτίωση της κάλυψης κοινωνικής προστασίας των αυτοαπασχολούμενων και εκείνων που απασχολούνται με άτυπες συμβάσεις.

               (12)Η μέση ηλικία συνταξιοδότησης έχει αυξηθεί τα τελευταία χρόνια, γεγονός που αντικατοπτρίζει προηγούμενες μεταρρυθμίσεις, όπως η κατάργηση των δυνατοτήτων πρόωρης συνταξιοδότησης και η σταδιακή αύξηση της νόμιμης ηλικίας συνταξιοδότησης. Η συνέχιση της αύξησης της μέσης ηλικίας συνταξιοδότησης είναι καθοριστικής σημασίας για την οικονομική ανάπτυξη μεσοπρόθεσμα, καθώς και για να εξασφαλιστεί η επάρκεια και η δημοσιονομική βιωσιμότητα του συνταξιοδοτικού συστήματος. Ωστόσο, η πρόσφατη μείωση της νόμιμης ηλικίας συνταξιοδότησης στα 60 έτη για τις γυναίκες και στα 65 για τους άνδρες κινείται προς την αντίθετη κατεύθυνση. Αντίθετα, η ηλικία συνταξιοδότησης ανδρών και γυναικών δικαστών τακτικών δικαστηρίων ευθυγραμμίστηκε στα 65 έτη σύμφωνα με το αίτημα της Επιτροπής. Το ειδικό σύστημα κοινωνικής ασφάλισης για τους αγρότες, που επιδοτείται με κόστος σχεδόν 1 % του ΑΕΠ, είναι ένας άλλος λόγος για τη χαμηλή κινητικότητα του εργατικού δυναμικού και την αφανή ανεργία στον τομέα της γεωργίας.

               (13)Καλύτερη πρόσβαση σε υγειονομική περίθαλψη και αύξηση της αποτελεσματικότητάς της είναι απαραίτητες προκειμένου να βελτιωθούν τα αποτελέσματα στον τομέα της υγείας στην Πολωνία. Μη ικανοποιούμενες ανάγκες ιατρικής περίθαλψης, όπως αναφέρονται από τα ίδια τα άτομα, συγκαταλέγονται μεταξύ των υψηλοτέρων στην ΕΕ, ενώ οι χρόνοι αναμονής για ορισμένες χειρουργικές επεμβάσεις είναι ιδιαίτερα μεγάλοι. Ο αριθμός των νοσοκομειακών κλινών είναι σχετικά υψηλός αλλά δεν κατανέμονται με τον καλύτερο τρόπο από γεωγραφική άποψη. Η εξωνοσοκομειακή και η πρωτοβάθμια υγειονομική περίθαλψη είναι γενικά ανεπαρκείς, ενώ παρέχονται κίνητρα στους ιατρούς να παραπέμπουν τις διαγνωστικές εξετάσεις και τη θεραπεία σε εξειδικευμένους παρόχους. Η αντιμετώπιση αυτών των ζητημάτων αποτελεί ιδιαίτερη πρόκληση, δεδομένου ότι το επίπεδο της δημόσιας χρηματοδότησης και ο αριθμός των ιατρών και νοσηλευτών σε ορισμένες ειδικότητες στην Πολωνία βρίσκεται πολύ πιο κάτω από τον μέσο όρο της ΕΕ. Το 2017, καταβλήθηκαν ορισμένες προσπάθειες για την αποτελεσματικότερη κατανομή των πόρων υγειονομικής περίθαλψης, αλλά τα αποτελέσματα αυτών των μέτρων δεν είναι ακόμη ορατά.

               (14)Η αύξηση της ικανότητας της οικονομίας για καινοτομία είναι ζωτικής σημασίας προκειμένου να μπορέσει η Πολωνία να κινηθεί ανοδικά στην παγκόσμια αλυσίδα αξίας, διατηρώντας έτσι τη δυνατότητα βελτίωσης του βιοτικού επιπέδου. Για να γίνει αυτό, πρέπει να αναληφθεί δράση πολιτικής σε πολλά μέτωπα σε μια σταδιακή διαδικασία πολλών ετών. Οι βασικοί σχετικοί τομείς πολιτικής περιλαμβάνουν την οικοδόμηση εμπιστοσύνης στο κανονιστικό περιβάλλον, την παροχή κινήτρων στις επιχειρήσεις να δαπανούν σε έρευνα και ανάπτυξη, την ενίσχυση της επιστημονικής βάσης, μεταξύ άλλων, μέσω μεταρρυθμίσεων της τριτοβάθμιας εκπαίδευσης, και την ενθάρρυνση μιας ισχυρής ροής γνώσεων και στενής συνεργασίας μεταξύ των επιχειρήσεων και των ερευνητικών ιδρυμάτων. Σ’ αυτό το πλαίσιο, πρέπει επίσης να διασφαλιστούν ευνοϊκές συνθήκες για την εμπορική αξιοποίηση της έρευνας, η οποία πρέπει να αναπτυχθεί και να υποστηριχθεί από δημόσια χρηματοδότηση. Πολλά μέτρα πολιτικής έχουν ήδη εφαρμοστεί σ’ αυτούς τους τομείς, ενώ προγραμματίζονται και άλλα ακόμη από την κυβέρνηση.

               (15)Ο ταχύς ρυθμός των αλλαγών στο κανονιστικό πλαίσιο και η περιορισμένη χρήση δημόσιων και κοινωνικών διαβουλεύσεων σε ορισμένους βασικούς νόμους δρουν ανασταλτικά στην ποιότητα της νομοθεσίας και αυξάνουν την αβεβαιότητα για τις επιχειρήσεις. Η διασφάλιση του κράτους δικαίου και της ανεξαρτησίας της δικαιοσύνης είναι επίσης ουσιαστικής σημασίας στο πλαίσιο αυτό. Η Επιτροπή κατέληξε στο συμπέρασμα ότι οι εγκριθείσες αλλαγές στο σύστημα δικαιοσύνης συνιστούν σαφή κίνδυνο σοβαρής παραβίασης του κράτους δικαίου. Η ασφάλεια δικαίου και η εμπιστοσύνη στην ποιότητα και την προβλεψιμότητα των κανονιστικών, φορολογικών και άλλων πολιτικών και θεσμών είναι σημαντικοί παράγοντες που θα μπορούσαν να καταστήσουν δυνατή την αύξηση των επενδύσεων. Αξιόπιστες εκ των προτέρων και εκ των υστέρων εκτιμήσεις επιπτώσεων, καθώς και καλά σχεδιασμένες και εκτελεσμένες κοινωνικές και δημόσιες διαβουλεύσεις θα μπορούσαν να συμβάλουν στη βελτίωση της ποιότητας της νομοθεσίας, στον περιορισμό της ανάγκης για μεταγενέστερες τροποποιήσεις και, με τον τρόπο αυτό, στην αύξηση της προβλεψιμότητας του κανονιστικού περιβάλλοντος. Με τον τρόπο αυτό, θα μπορούσαν επίσης να περιοριστούν οι πιθανές αρνητικές πτυχές της νέας νομοθεσίας βραχυπρόθεσμα, όπως για παράδειγμα η προσωρινή αύξηση του διοικητικού φόρτου λόγω μεταβολής των φορολογικών κανονισμών.

               (16)Το οδικό δίκτυο αναπτύχθηκε με ταχείς ρυθμούς χάρη στη χρηματοδότηση της ΕΕ, αλλά το ποσοστό θανατηφόρων τροχαίων εξακολουθεί να είναι μεταξύ των υψηλότερων στην ΕΕ. Επιπλέον, οι πόλεις αντιμετωπίζουν αυξανόμενα προβλήματα κινητικότητας, όπως η συμφόρηση και η ατμοσφαιρική ρύπανση που δημιουργούνται από την αύξηση του στόλου επιβατικών αυτοκινήτων και το μεγάλο ποσοστό των παλαιών αυτοκινήτων. Τα σημερινά κίνητρα για χρήση συλλογικών και ενεργών τρόπων μετακίνησης χαμηλών εκπομπών ρύπων είναι ανεπαρκή για την αντιμετώπιση αυτών των προκλήσεων. Η υλοποίηση των συγχρηματοδοτούμενων από την ΕΕ σιδηροδρομικών έργων εξακολουθεί να παρεμποδίζεται σοβαρά, κυρίως λόγω της περιορισμένης ικανότητας του κατασκευαστικού τομέα και των θεσμικών αδυναμιών του διαχειριστή της υποδομής σιδηροδρόμων. Δεν υπάρχει ακόμη ένας στρατηγικός προβληματισμός για τη μακροπρόθεσμη ανάπτυξη των δικτύων μεταφορών σε όλους τους τρόπους μεταφοράς πέραν του 2023, στο πλαίσιο του οποίου να προσδιορίζονται και να ανατίθενται οι αντίστοιχοι ρόλοι τους με σαφήνεια.

               (17)Στο πλαίσιο του Ευρωπαϊκού Εξαμήνου 2018, η Επιτροπή διενήργησε εμπεριστατωμένη ανάλυση της οικονομικής πολιτικής της Πολωνίας και τη δημοσίευσε στην έκθεση του 2018 για τη χώρα. Επίσης, αξιολόγησε το πρόγραμμα σύγκλισης 2018 και το εθνικό πρόγραμμα μεταρρυθμίσεων 2018, καθώς και τη συνέχεια που δόθηκε στις συστάσεις που είχαν απευθυνθεί προς την Πολωνία κατά τα προηγούμενα έτη. Έλαβε υπόψη όχι μόνον τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής στην Πολωνία, αλλά και τη συμμόρφωσή τους με τους κανόνες και τις κατευθύνσεις της Ένωσης, δεδομένης της ανάγκης ενδυνάμωσης της συνολικής οικονομικής διακυβέρνησης της Ένωσης, μέσω της συνεκτίμησης στοιχείων σε επίπεδο Ένωσης κατά τη διαμόρφωση μελλοντικών εθνικών αποφάσεων.

               (18)Υπό το πρίσμα της αξιολόγησης αυτής, το Συμβούλιο εξέτασε το πρόγραμμα σύγκλισης για το 2018 και η γνώμη
                  9
                του αποτυπώνεται ιδίως στη σύσταση 1 κατωτέρω.

               ΣΥΝΙΣΤΑ στην Πολωνία να αναλάβει δράση το 2018 και το 2019 προκειμένου:

               1.Να διασφαλίσει ότι, το 2019, ο ονομαστικός ρυθμός αύξησης των καθαρών πρωτογενών δημόσιων δαπανών δεν θα υπερβεί το 4,2 %, ποσοστό που αντιστοιχεί σε ετήσια διαρθρωτική προσαρμογή ύψους 0,6 % του ΑΕΠ. Να λάβει μέτρα για να βελτιώσει την αποδοτικότητα των δημόσιων δαπανών, μεταξύ άλλων, με τη βελτίωση της δημοσιονομικής διαδικασίας.

               2.Να λάβει μέτρα για την αύξηση της συμμετοχής στην αγορά εργασίας, μεταξύ άλλων με τη βελτίωση της πρόσβασης σε υπηρεσίες παιδικής μέριμνας και την προώθηση των δεξιοτήτων που ανταποκρίνονται στις απαιτήσεις της αγοράς εργασίας, ιδίως μέσω της εκπαίδευσης ενηλίκων, και την άρση των εμποδίων που εναπομένουν για μονιμότερες μορφές απασχόλησης. Να διασφαλίσει τη βιωσιμότητα και την επάρκεια του συνταξιοδοτικού συστήματος με τη λήψη μέτρων για την αύξηση της πραγματικής ηλικίας συνταξιοδότησης και με τη μεταρρύθμιση των προτιμησιακών συνταξιοδοτικών καθεστώτων.

               3.Να ενισχύσει την ικανότητα της οικονομίας για καινοτομία, μεταξύ άλλων, με τη στήριξη της στενότερης συνεργασίας μεταξύ επιχειρήσεων και ερευνητικών ιδρυμάτων. Να βελτιώσει το κανονιστικό πλαίσιο, ιδίως με την εξασφάλιση αποτελεσματικών δημόσιων και κοινωνικών διαβουλεύσεων κατά τη νομοθετική διαδικασία.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        ΕΕ L 209 της 2.8.1997, σ. 1.

                     (2)

                        COM(2018) 420 final.

                     (3)

                        P8_TA(2018)0077 και P8_TA(2018)0078.

                     (4)

                        SWD(2018) 219 final.

                     (5)

                        Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 (ΕΕ L 347 της 20.12.2013, σ. 320).

                     (6)

                        COM(2014) 494 final.

                     (7)

                        Κυκλικά προσαρμοσμένο ισοζύγιο, μη συνυπολογιζόμενων έκτακτων και άλλων προσωρινών μέτρων, όπως υπολογίσθηκε εκ νέου από την Επιτροπή με χρησιμοποίηση της από κοινού συμφωνηθείσας μεθοδολογίας.

                     (8)

                        Οι καθαρές πρωτογενείς δημόσιες δαπάνες αποτελούνται από τις συνολικές δημόσιες δαπάνες εξαιρουμένων των δαπανών για τόκους, των δαπανών για προγράμματα της Ένωσης που αναπληρώνονται στο σύνολό τους από ενωσιακά κονδύλια και των αλλαγών μη διακριτικής ευχέρειας στη χρηματοδότηση των παροχών ανεργίας. Ο εθνικά χρηματοδοτούμενος ακαθάριστος σχηματισμός παγίου κεφαλαίου εξομαλύνεται σε διάστημα τετραετίας. Συνυπολογίζονται τα μέτρα διακριτικής ευχέρειας ή οι αυξήσεις εσόδων που είναι υποχρεωτικές διά νόμου. Τα έκτακτα μέτρα τόσο στο σκέλος των εσόδων όσο και στο σκέλος των δαπανών συμψηφίζονται.

                     (9)

                        Δυνάμει του άρθρου 5 παράγραφος 2 του κανονισμού (ΕΚ) αριθ. 1466/97 του Συμβουλίου.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 23.5.2018
            COM(2018) 432 final
            Σύσταση για
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία διαπιστώνεται ότι δεν έχει αναληφθεί αποτελεσματική δράση από τη Ρουμανία σε εφαρμογή της σύστασης του Συμβουλίου της 5ης Δεκεμβρίου 2017
            {SWD(2018) 366 final}

               Σύσταση για

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               με την οποία διαπιστώνεται ότι δεν έχει αναληφθεί αποτελεσματική δράση από τη Ρουμανία σε εφαρμογή της σύστασης του Συμβουλίου της 5ης Δεκεμβρίου 2017

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης,

               Έχοντας υπόψη τον κανονισμό (ΕΚ) αριθ. 1466/97 του Συμβουλίου
                  1
               , και ιδίως το άρθρο 10 παράγραφος 2 τέταρτο εδάφιο,

               Έχοντας υπόψη τη σύσταση της Ευρωπαϊκής Επιτροπής,

               Εκτιμώντας τα ακόλουθα:

               (1)Στις 16 Ιουνίου 2017 το Συμβούλιο αποφάσισε, σύμφωνα με το άρθρο 121 παράγραφος 4 της Συνθήκης για τη λειτουργία της Ευρωπαϊκής Ένωσης (εφεξής «ΣΛΕΕ»), ότι στη Ρουμανία υπάρχει σημαντική παρατηρηθείσα απόκλιση από την πορεία προσαρμογής για την επίτευξη του μεσοπρόθεσμου δημοσιονομικού στόχου. Λόγω της διαπιστωθείσας σημαντικής απόκλισης, στις 16 Ιουνίου 2017 το Συμβούλιο εξέδωσε σύσταση
                  2
                να λάβει η Ρουμανία τα αναγκαία μέτρα για να διασφαλίσει ότι ο ονομαστικός ρυθμός αύξησης των καθαρών πρωτογενών δημόσιων δαπανών
                  3
                δεν θα υπερβεί το 3,3 % το 2017, ποσοστό που αντιστοιχεί σε ετήσια διαρθρωτική προσαρμογή ύψους 0,5 % του ΑΕΠ.

               (2)Στις 5 Δεκεμβρίου 2017 το Συμβούλιο κατέληξε στο συμπέρασμα
                  4
                ότι η Ρουμανία δεν ανέλαβε αποτελεσματική δράση σε εφαρμογή της σύστασης του Συμβουλίου της 16ης Ιουνίου 2017. Στη βάση αυτή, στις 5 Δεκεμβρίου 2017 το Συμβούλιο εξέδωσε αναθεωρημένη σύσταση
                  5
                να λάβει η Ρουμανία τα αναγκαία μέτρα για να διασφαλίσει ότι ο ονομαστικός ρυθμός αύξησης των καθαρών πρωτογενών δημόσιων δαπανών δεν θα υπερβεί το 3,3 % το 2018, ποσοστό που αντιστοιχεί σε ετήσια διαρθρωτική προσαρμογή ύψους 0,8 % του ΑΕΠ. Συνέστησε επίσης στη Ρουμανία να χρησιμοποιήσει όλα τα έκτακτα έσοδα για τη μείωση του ελλείμματός της, τα δε μέτρα δημοσιονομικής εξυγίανσης να εξασφαλίζουν τη διαρκή βελτίωση του διαρθρωτικού ισοζυγίου της γενικής κυβέρνησης με ευνοϊκό για την ανάπτυξη τρόπο. Το Συμβούλιο όρισε ως προθεσμία την 15η Απριλίου 2018 για να υποβάλει η Ρουμανία έκθεση σχετικά με τη δράση που ανέλαβε σε εφαρμογή της σύστασης αυτής.

               (3)Στις 10 και 11 Απριλίου 2018 η Επιτροπή ανέλαβε αποστολή ενισχυμένης εποπτείας στη Ρουμανία για τους σκοπούς της επιτόπιας παρακολούθησης σύμφωνα με το άρθρο -11 παράγραφος 2 του κανονισμού (ΕΚ) αριθ. 1466/97 του Συμβουλίου. Η Επιτροπή, αφού διαβίβασε τα προσωρινά πορίσματά της στις ρουμανικές αρχές για να διατυπώσουν παρατηρήσεις, υπέβαλε έκθεση με τα πορίσματά της στο Συμβούλιο στις [23] Μαΐου 2018. Στη συνέχεια τα εν λόγω πορίσματα δημοσιοποιήθηκαν. Στην έκθεση της Επιτροπής διαπιστώνεται ότι οι ρουμανικές αρχές δεν προτίθενται να ενεργήσουν με βάση τη σύσταση του Συμβουλίου της 5ης Δεκεμβρίου 2017. Οι αρχές επιβεβαίωσαν στα μέλη της αποστολής ότι ο στόχος τους για το 2018 παραμένει ονομαστικό έλλειμμα μόλις κάτω του 3 % του ΑΕΠ. Δεδομένου του θετικού και αυξανόμενου παραγωγικού κενού, αυτό σημαίνει περαιτέρω επιδείνωση του υποκείμενου διαρθρωτικού ελλείμματος, αντίθετα με τη σύσταση του Συμβουλίου, και αντικατοπτρίζει σαφώς επεκτατική δημοσιονομική πολιτική.

               (4)Στις 20 Απριλίου 2018, μετά τη λήξη της προθεσμίας που είχε τάξει το Συμβούλιο, οι ρουμανικές αρχές υπέβαλαν έκθεση σχετικά με τα μέτρα που έλαβαν σε εφαρμογή της σύστασης του Συμβουλίου της 5ης Δεκεμβρίου 2017. Στην έκθεση οι αρχές επανέλαβαν ότι ο στόχος τους για το 2018 παραμένει ονομαστικό έλλειμμα μόλις κάτω του 3 % του ΑΕΠ. Ο δημοσιονομικός αντίκτυπος των μέτρων που περιλαμβάνονται στην έκθεση υπολείπεται σημαντικά της απαίτησης που αναφέρεται στη σύσταση του Συμβουλίου.

               (5)Βάσει των εαρινών προβλέψεων της Επιτροπής για το 2018, η αύξηση των καθαρών πρωτογενών δημόσιων δαπανών πρόκειται να ανέλθει στο 10,8 %, πολύ πάνω από την τιμή αναφοράς για τις δαπάνες του 3,3 %. Το διαρθρωτικό ισοζύγιο αναμένεται να επιδεινωθεί κατά 0,5 % του ΑΕΠ το 2018, φθάνοντας σε έλλειμμα ίσο με 3,8 % του ΑΕΠ. Αυτό είναι το αντίθετο της διαρθρωτικής βελτίωσης ύψους 0,8 % του ΑΕΠ που είχε συσταθεί για το 2017. Επομένως, και οι δύο πυλώνες υποδηλώνουν απόκλιση από τη συνιστώμενη προσαρμογή με μεγάλη διαφορά. Η τιμή αναφοράς για τις δαπάνες δείχνει απόκλιση της τάξης του 2,4 % του ΑΕΠ. Το διαρθρωτικό ισοζύγιο επιβεβαιώνει αυτή την ανάγνωση, υποδεικνύοντας κάπως μικρότερη απόκλιση, της τάξης του 1,8 % του ΑΕΠ. Το μέγεθος της απόκλισης που υποδεικνύεται από το διαρθρωτικό ισοζύγιο επηρεάζεται αρνητικά από την υψηλότερη υποκείμενη εκτίμηση για τη δυνητική αύξηση του ΑΕΠ σε σύγκριση με το μεσοπρόθεσμο μέσο όρο στον οποίο βασίζεται η τιμή αναφοράς για τις δαπάνες. Λαμβανομένου υπόψη του γεγονότος αυτού, η συνολική αξιολόγηση επιβεβαιώνει την απόκλιση από τη συνιστώμενη προσαρμογή με μεγάλη διαφορά.

               (6)Η επιδείνωση σε σύγκριση με το 2017 οφείλεται σε μεγάλο βαθμό στην αύξηση των δαπανών για τις αποδοχές των δημοσίων υπαλλήλων, που ψηφίστηκε το καλοκαίρι του 2017 και τέθηκε σε ισχύ τον Ιανουάριο του 2018. Στο διάστημα που μεσολάβησε από τις φθινοπωρινές προβλέψεις της Επιτροπής του 2017, στις οποίες βασίστηκε η σύσταση του Συμβουλίου της 5ης Δεκεμβρίου 2017, οι αρχές έχουν ανατρέψει εν μέρει την προηγούμενη συστημική μεταρρύθμιση του συνταξιοδοτικού συστήματος, μειώνοντας το ποσοστό των εισφορών κοινωνικής ασφάλισης που μεταφέρονται στον δεύτερο πυλώνα του συνταξιοδοτικού συστήματος από το 2018. Η μείωση αυτή αναμένεται να έχει θετικές βραχυπρόθεσμες επιπτώσεις στα δημόσια έσοδα και κατ’ επέκταση στο ισοζύγιο της γενικής κυβέρνησης. Ωστόσο, το σχετικό δημοσιονομικό όφελος θα εκμηδενιστεί μακροπρόθεσμα, δεδομένου ότι η μη απόδοση των εισφορών κοινωνικής ασφάλισης στον δεύτερο πυλώνα συνοδεύεται από την υποχρέωση καταβολής των συντάξεων γήρατος στο μέλλον.

               (7)Αυτό οδηγεί στο συμπέρασμα ότι η ανταπόκριση της Ρουμανίας στη σύσταση του Συμβουλίου της 5ης Δεκεμβρίου 2017 ήταν ανεπαρκής. Η δημοσιονομική προσπάθεια υπολείπεται της ετήσιας διαρθρωτικής προσαρμογής 0,8 % του ΑΕΠ για το 2018, η οποία αντιστοιχεί σε ονομαστικό ρυθμό αύξησης των καθαρών πρωτογενών κρατικών δαπανών που δεν υπερβαίνει το 3,3 % το 2018,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η Ρουμανία δεν έχει αναλάβει αποτελεσματική δράση σε εφαρμογή της σύστασης του Συμβουλίου της 5ης Δεκεμβρίου 2017.

               Άρθρο 2

               Η παρούσα απόφαση απευθύνεται στη Ρουμανία.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        ΕΕ L 209 της 2.8.1997, σ. 1.

                     (2)

                        ΕΕ C 216 της 6.7.2017, σ. 1.

                     (3)

                        Οι καθαρές πρωτογενείς δημόσιες δαπάνες αποτελούνται από τις συνολικές δημόσιες δαπάνες, εξαιρουμένων των δαπανών για τόκους, των δαπανών για προγράμματα της Ένωσης που αναπληρώνονται στο σύνολό τους από ενωσιακά κονδύλια και των αλλαγών μη διακριτικής ευχέρειας στη χρηματοδότηση των παροχών ανεργίας. Ο εθνικά χρηματοδοτούμενος ακαθάριστος σχηματισμός παγίου κεφαλαίου εξομαλύνεται σε διάστημα τετραετίας. Συνυπολογίζονται τα μέτρα διακριτικής ευχέρειας ή οι αυξήσεις εσόδων που είναι υποχρεωτικές διά νόμου. Τα έκτακτα μέτρα τόσο στο σκέλος των εσόδων όσο και στο σκέλος των δαπανών συμψηφίζονται.

                     (4)

                        ΕΕ L 340 της 20.12.2017, σ. 49.

                     (5)

                        ΕΕ C 439 της 20.12.2017, σ. 1.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 6.6.2018
            COM(2018) 332 final
            Σύσταση για
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για την έγκριση της έναρξης διαπραγματεύσεων για συμφωνία με τις Ηνωμένες Πολιτείες της Αμερικής σχετικά με την εισαγωγή βοείου κρέατος υψηλής ποιότητας από ζώα στα οποία δεν έχουν χορηγηθεί ορισμένες αυξητικές ορμόνες

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               •Αιτιολόγηση και στόχοι της πρότασης

               Σκοπός της παρούσας πρωτοβουλίας είναι να τροποποιηθούν οι ισχύουσες ρυθμίσεις με τις ΗΠΑ όσον αφορά την εισαγωγή βοείου κρέατος χωρίς ορμόνες. Σκοπός της δεν είναι να επηρεάσει με κανέναν τρόπο την ίδια την απαγόρευση που επιβάλλει η ΕΕ στο κρέας από βοοειδή στα οποία έχουν χορηγηθεί ορμόνες.

               Τον Δεκέμβριο του 2016 οι Ηνωμένες Πολιτείες έλαβαν μέτρα για να επιβάλουν εκ νέου αυξημένους δασμούς σε ορισμένα προϊόντα της ΕΕ μετά τις ανησυχίες που διατύπωσε ο κλάδος βοείου κρέατος των ΗΠΑ, ο οποίος υποστηρίζει ότι η Ευρωπαϊκή Ένωση ενδέχεται να παραβιάζει το αναθεωρημένο μνημόνιο συμφωνίας με τις Ηνωμένες Πολιτείες της Αμερικής σχετικά με την εισαγωγή βοείου κρέατος από ζώα στα οποία δεν έχουν χορηγηθεί ορισμένες αυξητικές ορμόνες και τους αυξημένους δασμούς που επιβάλλονται από τις Ηνωμένες Πολιτείες σε ορισμένα προϊόντα της Ευρωπαϊκής Ένωσης, της 21ης Οκτωβρίου 2013
                  1
                (το «αναθεωρημένο ΜΣ»). Το αναθεωρημένο ΜΣ συνήφθη μεταξύ της Ευρωπαϊκής Ένωσης και των Ηνωμένων Πολιτειών της Αμερικής κατόπιν διαδικασίας διευθέτησης διαφοράς στον ΠΟΕ στην υπόθεση DS26 – Μέτρα της ΕΚ σχετικά με το κρέας και τα προϊόντα με βάση το κρέας (ορμόνες) και κοινοποιήθηκε στο όργανο επίλυσης διαφορών του ΠΟΕ στις 14 Απριλίου 2014 ως αμοιβαία αποδεκτή λύση για την εφαρμογή της έκθεσης που συντάχθηκε στο πλαίσιο της διαδικασίας επίλυσης διαφορών.

               Σύμφωνα με το αρχικό ΜΣ και την αναθεωρημένη έκδοσή του, η ΕΕ άνοιξε ετήσια δασμολογική ποσόστωση για το βόειο κρέας υψηλής ποιότητας
                  2
               .

               Μετά την κίνηση της διαδικασίας από τις Ηνωμένες Πολιτείες για την εκ νέου επιβολή αυξημένων δασμών σε ορισμένα προϊόντα της ΕΕ, τον Δεκέμβριο του 2016, τα μέρη διεξήγαγαν διαβουλεύσεις σχετικά με την εφαρμογή του αναθεωρημένου ΜΣ, όπως αναφέρεται στο άρθρο IV του εν λόγω ΜΣ.

               Με τη σύσταση επιδιώκεται να χορηγηθεί εξουσιοδότηση για τη διαπραγμάτευση συμφωνίας με τις Ηνωμένες Πολιτείες της Αμερικής, μετά τις προαναφερόμενες διαβουλεύσεις, όσον αφορά τη λειτουργία της δασμολογικής ποσόστωσης για το βόειο κρέας υψηλής ποιότητας και, ενδεχομένως, την κατανομή της ανά χώρα.

               Ενδέχεται να απαιτηθούν διαπραγματεύσεις με άλλες προμηθεύτριες χώρες προκειμένου να διασφαλιστεί ότι τυχόν συμφωνία με τις Ηνωμένες Πολιτείες για την ανά χώρα κατανομή της εν λόγω δασμολογικής ποσόστωσης δεν θα θίγει τα υφιστάμενα δικαιώματα των εν λόγω χωρών δυνάμει των συμφωνιών ΠΟΕ/ΓΣΔΕ.

               •Συνέπεια με τις ισχύουσες διατάξεις στον τομέα πολιτικής

               Άνευ αντικειμένου.

               •Συνέπεια με άλλες πολιτικές της Ένωσης

               Άνευ αντικειμένου.

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               •Νομική βάση

               Άρθρο 207 της ΣΛΕΕ (κοινή εμπορική πολιτική), σε συνδυασμό με το άρθρο 218 παράγραφοι 3 και 4.

               •Επικουρικότητα (σε περίπτωση μη αποκλειστικής αρμοδιότητας)

               Άνευ αντικειμένου, καθώς η Ένωση έχει αποκλειστική αρμοδιότητα στον τομέα της κοινής εμπορικής πολιτικής (άρθρο 3 παράγραφος 1 στοιχείο ε) της ΣΛΕΕ).

               •Αναλογικότητα

               Άνευ αντικειμένου.

               •Επιλογή της νομικής πράξης

               Η σύναψη διεθνούς συμφωνίας είναι η μόνη μέθοδος που εξασφαλίζει ότι τα συμβαλλόμενα μέρη δεν θα αμφισβητήσουν σε μεταγενέστερο στάδιο όσα συμφωνήθηκαν.

               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας

               Άνευ αντικειμένου.

               •Διαβουλεύσεις με τα ενδιαφερόμενα μέρη

               Ο χάρτης πορείας για την πρωτοβουλία σχετικά με την έγκριση της έναρξης διαπραγματεύσεων για συμφωνία με τις Ηνωμένες Πολιτείες της Αμερικής όσον αφορά την εισαγωγή υψηλής ποιότητας βοείου κρέατος από ζώα στα οποία δεν έχουν χορηγηθεί ορισμένες αυξητικές ορμόνες υποβλήθηκε σε δημόσια διαβούλευση από τις 27 Μαρτίου έως τις 24 Απριλίου 2018. Συνολικά, υποβλήθηκαν 37 εισηγήσεις, εκ των οποίων 24 από πολίτες, επιχειρήσεις ή επαγγελματικές οργανώσεις της ΕΕ και 13 από επιχειρήσεις και κυβερνήσεις εκτός ΕΕ.

               Δώδεκα εισηγήσεις υποβλήθηκαν από πολίτες της ΕΕ (Βέλγιο, Γερμανία, Ελλάδα, Ιταλία, Ισπανία και Σουηδία), οι οποίοι εκφράζουν την υποστήριξή τους για μια γεωργία που σέβεται το περιβάλλον, για την καλή μεταχείριση των ζώων και υγιεινά προϊόντα, και υπογραμμίζουν τη σημασία της παραγωγής κρέατος χωρίς ορμόνες και αντιβιοτικά. Ορισμένοι υποστηρίζουν ότι θα πρέπει να μειωθεί η κατανάλωση κρέατος.

               Τέσσερις από τις εισηγήσεις προέρχονται από μικρομεσαίες επιχειρήσεις (Ελλάδα, Ιταλία και Ηνωμένο Βασίλειο), οι οποίες εκφράζουν υποστήριξη για την πρωτοβουλία της ΕΕ ή ζητούν να επανεξεταστεί επίσης το σύστημα διαχείρισης, ενώ μια άλλη τάσσεται υπέρ της τήρησης στάσης αναμονής. Η μία προτείνει να ζητηθεί η γνώμη των επιχειρήσεων που δραστηριοποιούνται στο εμπόριο βοείου κρέατος και να τους δοθεί χρόνος να προσαρμοστούν στη σχετική έκβαση. Άλλη μία εκφράζει ικανοποίηση για την τρέχουσα προμήθεια βοείου κρέατος στο πλαίσιο της ποσόστωσης.

               Οι οκτώ τελευταίες εισηγήσεις από το εσωτερικό της ΕΕ προέρχονται από επαγγελματικές ενώσεις κλίμακας ΕΕ και από τη Γαλλία, τη Γερμανία, την Ιταλία και το Ηνωμένο Βασίλειο. Στις εισηγήσεις υπενθυμίζεται ότι στην ΕΕ απαγορεύονται οι ορμόνες ως αυξητικοί παράγοντες στην κτηνοτροφία και ότι πρέπει να διατηρηθούν τα πρότυπα για την ασφάλεια των τροφίμων και την υγεία που ισχύουν στην ΕΕ. Σε δύο εισηγήσεις τονίζεται ότι οι διαπραγματεύσεις δεν θα πρέπει να αυξήσουν την ποσότητα που επιτρέπεται να εισαχθεί στο πλαίσιο της ποσόστωσης. Σε μία εισήγηση επισημαίνεται επίσης ότι τα αντιβιοτικά χρησιμοποιούνται ως αυξητικοί παράγοντες υποκατάστασης. Άλλη μία υπογραμμίζει ότι τυχόν συμφωνία πρέπει να είναι σύμφωνη με το δίκαιο του ΠΟΕ. Σε δύο εισηγήσεις υποστηρίζεται ότι οι αρχές της ΕΕ πρέπει να στηρίξουν τον τομέα του βοείου κρέατος της ΕΕ και σε άλλες δύο υπογραμμίζεται ότι είναι σημαντικό να εξευρεθεί λύση με τις ΗΠΑ προκειμένου να αποφευχθεί ένας ζημιογόνος εμπορικός πόλεμος.

               Οι δεκατρείς εισηγήσεις εκτός ΕΕ προέρχονται ως επί το πλείστον από επιχειρήσεις και επαγγελματικές οργανώσεις της Αργεντινής, οι οποίες συνηγορούν υπέρ της αναγνώρισης της Αργεντινής ως συμβαλλόμενου μέρους των διαπραγματεύσεων. Ένας οργανισμός του τομέα του κρέατος της Νέας Ζηλανδίας, υποστηριζόμενος από την οικεία κυβέρνηση, τονίζει ότι παρά το γεγονός ότι η Νέα Ζηλανδία είναι μικρός προμηθευτής στο πλαίσιο της ποσόστωσης, οι εξαγωγές αυτές είναι σημαντικές για την οικονομία της χώρας και παρακαλεί να ζητηθεί η γνώμη της. Οι δύο τελευταίες εισηγήσεις υποβλήθηκαν από την κυβέρνηση της Αυστραλίας και την κυβέρνηση της Ουρουγουάης, οι οποίες προβάλλουν επιχειρήματα για τη συμμετοχή τους στις διαπραγματεύσεις σύμφωνα με το δίκαιο του ΠΟΕ.

               •Συλλογή και χρήση εμπειρογνωσίας

               Άνευ αντικειμένου.

               •Εκτίμηση επιπτώσεων

               Άνευ αντικειμένου.

               •Καταλληλότητα και απλούστευση του κανονιστικού πλαισίου

               Άνευ αντικείμενου

               •Θεμελιώδη δικαιώματα

               Άνευ αντικειμένου.

               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

               Καμία.

               Σύσταση για

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               για την έγκριση της έναρξης διαπραγματεύσεων για συμφωνία με τις Ηνωμένες Πολιτείες της Αμερικής σχετικά με την εισαγωγή βοείου κρέατος υψηλής ποιότητας από ζώα στα οποία δεν έχουν χορηγηθεί ορισμένες αυξητικές ορμόνες

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 και το άρθρο 218 παράγραφοι 3 και 4,

               Έχοντας υπόψη τη σύσταση της Ευρωπαϊκής Επιτροπής,

               Εκτιμώντας τα ακόλουθα:

               (1)Στις 21 Οκτωβρίου 2013 η Ευρωπαϊκή Ένωση συνήψε το αναθεωρημένο μνημόνιο συμφωνίας με τις Ηνωμένες Πολιτείες της Αμερικής σχετικά με την εισαγωγή βοείου κρέατος από ζώα στα οποία δεν έχουν χορηγηθεί ορισμένες αυξητικές ορμόνες και σχετικά με τους αυξημένους δασμούς που επιβάλλονται από τις Ηνωμένες Πολιτείες σε ορισμένα προϊόντα της Ευρωπαϊκής Ένωσης
                  3
                (το «αναθεωρημένο ΜΣ»).

               (2)Το αναθεωρημένο ΜΣ συνήφθη κατόπιν διαδικασίας διευθέτησης διαφοράς ενώπιον του ΠΟΕ στην υπόθεση DS26 – Μέτρα της ΕΚ σχετικά με το κρέας και τα προϊόντα με βάση το κρέας (ορμόνες) και κοινοποιήθηκε στο όργανο επίλυσης διαφορών του ΠΟΕ στις 14 Απριλίου 2014.

               (3)Σύμφωνα με το αρχικό ΜΣ και την αναθεωρημένη έκδοσή του, η ΕΕ άνοιξε ετήσια δασμολογική ποσόστωση για το βόειο κρέας υψηλής ποιότητας
                  4
               .

               (4)Η Ευρωπαϊκή Ένωση και οι Ηνωμένες Πολιτείες της Αμερικής διεξήγαγαν διαβουλεύσεις σχετικά με την εφαρμογή του αναθεωρημένου ΜΣ, όπως αναφέρεται στο άρθρο IV του εν λόγω ΜΣ.

               (5)Συνεπώς, η Επιτροπή θα πρέπει να εξουσιοδοτηθεί να αρχίσει διαπραγματεύσεις με τις Ηνωμένες Πολιτείες της Αμερικής σχετικά με τη λειτουργία, καθώς και την κατανομή ανά χώρα, της δασμολογικής ποσόστωσης που ανοίχθηκε σύμφωνα με το αναθεωρημένο ΜΣ. Η Επιτροπή θα πρέπει επίσης να επιδιώξει τη συναίνεση άλλων σημαντικών προμηθευτριών χωρών ως προς την κατανομή ανά χώρα της εν λόγω δασμολογικής ποσόστωσης, σύμφωνα με τους εφαρμοστέους κανόνες του ΠΟΕ, στον βαθμό που αυτό είναι αναγκαίο.

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Εξουσιοδοτείται η Επιτροπή να αρχίσει διαπραγματεύσεις εξ ονόματος της Ευρωπαϊκής Ένωσης με τις Ηνωμένες Πολιτείες της Αμερικής για τη λειτουργία της δασμολογικής ποσόστωσης που ανοίχθηκε σύμφωνα με το αναθεωρημένο μνημόνιο συμφωνίας με τις Ηνωμένες Πολιτείες της Αμερικής σχετικά με την εισαγωγή βοείου κρέατος από ζώα στα οποία δεν έχουν χορηγηθεί ορισμένες αυξητικές ορμόνες και σχετικά με τους αυξημένους δασμούς που επιβάλλονται από τις Ηνωμένες Πολιτείες σε ορισμένα προϊόντα της Ευρωπαϊκής Ένωσης, της 21ης Οκτωβρίου 2013, συμπεριλαμβανομένης της κατανομής ανά χώρα της ίδιας δασμολογικής ποσόστωσης. Εξουσιοδοτείται επίσης η Επιτροπή να αρχίσει διαπραγματεύσεις εξ ονόματος της Ευρωπαϊκής Ένωσης με άλλες σημαντικές προμηθεύτριες χώρες, προκειμένου να επιδιώξει τη συναίνεσή τους ως προς την κατανομή ανά χώρα της ίδιας δασμολογικής ποσόστωσης, σύμφωνα με τους εφαρμοστέους κανόνες του ΠΟΕ, στον βαθμό που αυτό είναι αναγκαίο.

               Άρθρο 2

               Οι διαπραγματεύσεις διεξάγονται βάσει των οδηγιών διαπραγμάτευσης του Συμβουλίου, οι οποίες παρατίθενται στο παράρτημα.

               Άρθρο 3

               Η Επιτροπή διεξάγει τις διαπραγματεύσεις σύμφωνα με τους κανόνες του ΠΟΕ και σε διαβούλευση με την [η ονομασία της ειδικής επιτροπής εισάγεται από το Συμβούλιο].

               Άρθρο 4

               Η παρούσα απόφαση απευθύνεται στην Επιτροπή.

               Βρυξέλλες,

                     Για το Συμβούλιο

                     [Ο Πρόεδρος][Η Πρόεδρος]

                     (1)

                        ΕΕ L 27 της 30.1.2014, σ. 2.

                     (2)

                        ΕΕ L 148 της 8.6.2012, σ. 9.

                     (3)

                        ΕΕ L 27 της 30.1.2014, σ. 2.

                     (4)

                        ΕΕ L 148 της 8.6.2012, σ. 9.

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 6.6.2018
            COM(2018) 332 final
            ΠΑΡΑΡΤΗΜΑ
            της
            σύστασης γιαΑΠΟΦΑΣΗ ΤΟΥ ΣΥΜΒΟΥΛΙΟΥ
            για την έγκριση της έναρξης διαπραγματεύσεων για συμφωνία με τις Ηνωμένες Πολιτείες της Αμερικής σχετικά με την εισαγωγή βοείου κρέατος υψηλής ποιότητας από ζώα στα οποία δεν έχουν χορηγηθεί ορισμένες αυξητικές ορμόνες

               ΠΑΡΑΡΤΗΜΑ

               Οδηγίες διαπραγμάτευσης

               (1)Η Επιτροπή θα πρέπει να αρχίσει διαπραγματεύσεις με τις Ηνωμένες Πολιτείες της Αμερικής για συμφωνία σχετικά με την εισαγωγή βοείου κρέατος υψηλής ποιότητας από ζώα στα οποία δεν έχουν χορηγηθεί ορισμένες αυξητικές ορμόνες, ιδίως όσον αφορά τη λειτουργία της δασμολογικής ποσόστωσης για το βόειο κρέας υψηλής ποιότητας που καθορίζεται στο άρθρο ΙΙ του αναθεωρημένου μνημονίου συμφωνίας της 21ης Οκτωβρίου 2013.

               (2)Για τον σκοπό αυτό, η Επιτροπή μπορεί ειδικότερα να προσφέρει στις Ηνωμένες Πολιτείες της Αμερικής ειδική ανά χώρα κατανομή ορισμένου τμήματος της ετήσιας δασμολογικής ποσόστωσης για το βόειο κρέας υψηλής ποιότητας που αναφέρεται στο άρθρο ΙΙ παράγραφος 4 του αναθεωρημένου μνημονίου συμφωνίας της 21ης Οκτωβρίου 2013. Η Επιτροπή δεν εξουσιοδοτείται να διαπραγματευθεί αύξηση της ετήσιας ποσότητας της δασμολογικής ποσόστωσης για το βόειο κρέας υψηλής ποιότητας (45 000 τόνοι βάρους προϊόντος) που καθορίζεται στο άρθρο ΙΙ παράγραφος 4 του αναθεωρημένου μνημονίου συμφωνίας της 21ης Οκτωβρίου 2013.

               (3)Κάθε συμφωνία με τις Ηνωμένες Πολιτείες της Αμερικής και, ιδίως, κάθε ειδική ανά χώρα κατανομή ποσοτήτων στο πλαίσιο της δασμολογικής ποσόστωσης για το βόειο κρέας υψηλής ποιότητας που αναφέρεται στο άρθρο ΙΙ παράγραφος 4 του αναθεωρημένου μνημονίου συμφωνίας θα πρέπει να τηρεί τους σχετικούς κανόνες του ΠΟΕ, συμπεριλαμβανομένων των κανόνων που αφορούν τα δικαιώματα άλλων προμηθευτριών χωρών στο πλαίσιο του ΠΟΕ/της ΓΣΔΕ, οι οποίες κάνουν χρήση της εν λόγω δασμολογικής ποσόστωσης.

               (4)Η Επιτροπή θα επιδιώξει να εξασφαλίσει τη συναίνεση των άλλων προμηθευτριών χωρών όσον αφορά την ανά χώρα κατανομή της εν λόγω δασμολογικής ποσόστωσης, σύμφωνα με τους εφαρμοστέους κανόνες του ΠΟΕ, στον βαθμό που αυτό είναι αναγκαίο.

               (5)Η Επιτροπή θα πρέπει να υποβάλει στο Συμβούλιο έκθεση για την έκβαση των διαπραγματεύσεων και, κατά περίπτωση, για τυχόν προβλήματα που ενδέχεται να ανακύψουν κατά τις διαπραγματεύσεις.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 21.11.2018
            COM(2018) 759 final
            Σύσταση για
            ΣΥΣΤΑΣΗ ΤΟΥ ΣΥΜΒΟΥΛΙΟΥ
            σχετικά με την οικονομική πολιτική της ζώνης του ευρώ
            {SWD(2018) 467 final}

               Σύσταση για

               ΣΥΣΤΑΣΗ ΤΟΥ ΣΥΜΒΟΥΛΙΟΥ

               σχετικά με την οικονομική πολιτική της ζώνης του ευρώ

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 136 σε συνδυασμό με το άρθρο 121 παράγραφος 2,

               Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών
                  1
               , και ιδίως το άρθρο 5 παράγραφος 2,

               Έχοντας υπόψη τον κανονισμό (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών
                  2
               , και ιδίως το άρθρο 6 παράγραφος 1,

               Έχοντας υπόψη τη σύσταση της Ευρωπαϊκής Επιτροπής,

               Έχοντας υπόψη τα συμπεράσματα του Ευρωπαϊκού Συμβουλίου,

               Έχοντας υπόψη τη γνώμη της Οικονομικής και Δημοσιονομικής Επιτροπής,

               Έχοντας υπόψη τη γνώμη της Επιτροπής Οικονομικής Πολιτικής,

               Εκτιμώντας τα ακόλουθα:

               (1)Η ζώνη του ευρώ εισέρχεται στο έκτο έτος συνεχούς οικονομικής ανάπτυξης και το αρνητικό κενό παραγωγής κλείνει, αλλά οι κίνδυνοι για τις προοπτικές αυξάνονται και η ανάπτυξη αναμένεται να μετριαστεί. Η δυνητική ανάπτυξη παραμένει σημαντικά κάτω από τα επίπεδα πριν από την κρίση και οι αποκλίσεις μεταξύ των χωρών παραμένουν, ως αποτέλεσμα των σημαντικών διαφορών στην οικονομική ανθεκτικότητα μεταξύ των κρατών μελών. Η αύξηση των πραγματικών μισθών εξακολουθεί να είναι συγκρατημένη και υστερεί σε σχέση με τις εξελίξεις της παραγωγικότητας. Η αύξηση των ονομαστικών μισθών και ο βασικός πληθωρισμός, αυξάνονται με συνεχιζόμενη αύξηση της απασχόλησης, αλλά εξακολουθούν να υπάρχουν θύλακες υποχρησιμοποίησης της εργασίας ή υψηλής ανεργίας σε ορισμένα κράτη μέλη. Η ζώνη του ευρώ έχει σημειώσει μεγάλο πλεόνασμα στο ισοζύγιο τρεχουσών συναλλαγών κατά τα τελευταία πέντε έτη σε συνδυασμό με τη δυναμική των εξαγωγών της ζώνης του ευρώ και τη βελτιωμένη ανταγωνιστική θέση, ενώ οι αποκλίσεις μεταξύ των χωρών εξακολουθούν να είναι σημαντικές όσον αφορά την εξωτερική πλευρά. Τα κράτη μέλη που κατέγραφαν μεγάλα εξωτερικά ελλείμματα για μεγάλο χρονικό διάστημα εξακολουθούν να έχουν μεγάλες αρνητικές καθαρές διεθνείς επενδυτικές θέσεις που αντιπροσωπεύουν ευπάθειες, δεδομένου ότι σε γενικές γραμμές συνοδεύονται από μεγάλα αποθέματα ιδιωτικού ή δημόσιου χρέους. Ένας κατάλληλος ρυθμός απομόχλευσης, ένα ευνοϊκό περιβάλλον ανάπτυξης και πληθωρισμού, η συνέχιση των μεταρρυθμίσεων για την αύξηση της παραγωγικότητας είναι ζωτικής σημασίας για την επιτυχή επανεξισορρόπηση στη ζώνη του ευρώ.
                  3
                Η ευνοϊκή δυναμική της ζήτησης είναι επίσης σημαντική, και οι μεγάλες πλεονασματικές χώρες θα συμβάλουν επίσης στην επανεξισορρόπηση με την ενίσχυση των συνθηκών που στηρίζουν την αύξηση των μισθών, καθώς και τις δημόσιες και ιδιωτικές επενδύσεις.

               (2)Η αύξηση του μακροπρόθεσμου αναπτυξιακού δυναμικού και η υπέρβαση των εθνικών και περιφερειακών ανισοτήτων απαιτεί περαιτέρω αυξήσεις στα ποσοστά συμμετοχής στην αγορά εργασίας, διαρθρωτικές μεταρρυθμίσεις που ενισχύουν την ανάπτυξη και επενδύσεις σε υλικά και άυλα στοιχεία ενεργητικού με σκοπό την αύξηση της παραγωγικότητας και της καινοτομίας, ιδίως στα κράτη μέλη όπου είναι σαφώς χαμηλότερη από τον μέσο όρο της ζώνης του ευρώ. Αυτό είναι σημαντικό για την ενίσχυση της οικονομικής, κοινωνικής και εδαφικής συνοχής στη ζώνη του ευρώ.

               (3)Η συνέπεια και η ισορροπία στο μακροοικονομικό μείγμα πολιτικής της ζώνης του ευρώ, συμπεριλαμβανομένων των νομισματικών, δημοσιονομικών και διαρθρωτικών πολιτικών, είναι ζωτικής σημασίας για τη διασφάλιση μιας πιο ακμαίας και βιώσιμης οικονομικής ανάπτυξης. Τα τελευταία χρόνια, η Ευρωπαϊκή Κεντρική Τράπεζα προσέφυγε σε μη συμβατικά εργαλεία νομισματικής πολιτικής για να επαναφέρει τον πληθωρισμό στον μεσοπρόθεσμο στόχο της για τον πληθωρισμό, στηρίζοντας παράλληλα την ανάπτυξη και τη δημιουργία θέσεων εργασίας. Στο πλαίσιο της σταδιακής εξομάλυνσης της νομισματικής πολιτικής, απαιτούνται κατάλληλα διαφοροποιημένες δημοσιονομικές πολιτικές και εστίαση στις διαρθρωτικές μεταρρυθμίσεις για να συνεχιστεί η στήριξη της ανάπτυξης βραχυπρόθεσμα και μακροπρόθεσμα.

               (4)Η ενίσχυση της δημοσιονομικής βιωσιμότητας της ζώνης του ευρώ και των κρατών μελών της απαιτεί διαφοροποιημένες εθνικές πολιτικές με πλήρη σεβασμό του Συμφώνου Σταθερότητας και Ανάπτυξης και θα πρέπει να λαμβάνει υπόψη τα δημοσιονομικά περιθώρια. Ο συντονισμός των εθνικών δημοσιονομικών πολιτικών σύμφωνα με τους κοινούς δημοσιονομικούς κανόνες έχει ουσιώδη σημασία για την εύρυθμη λειτουργία της Οικονομικής και Νομισματικής Ένωσης (ΟΝΕ). Οι κοινοί δημοσιονομικοί κανόνες είναι προσανατολισμένοι προς την επιδίωξη της βιωσιμότητας του χρέους σε εθνικό επίπεδο, ενώ ταυτόχρονα παρέχουν περιθώρια για μακροοικονομική σταθεροποίηση. Ο δημοσιονομικός προσανατολισμός της ζώνης του ευρώ παρέμεινε κατά μέσο όρο ουδέτερος κατά την περίοδο 2015-2018 και, βάσει των προβλέψεων της Επιτροπής, προβλέπεται να καταστεί ελαφρώς επεκτατικός το 2019, παρά το γεγονός ότι η παραγωγή υπερβαίνει το δυνητικό επίπεδο. Η αποκατάσταση των δημοσιονομικών αποθεμάτων είναι ιδιαίτερα σημαντική στα κράτη μέλη που εξακολουθούν να έχουν υψηλά επίπεδα δημόσιου χρέους. Με τον τρόπο αυτό θα μειωθεί και η ευαισθησία τους σε κλυδωνισμούς και θα καταστεί δυνατή η πλήρης λειτουργία των αυτόματων σταθεροποιητών στην επόμενη ύφεση. Η αύξηση των δημόσιων επενδύσεων, ιδίως στα κράτη μέλη με δημοσιονομικά περιθώρια, θα στηρίξει την ανάπτυξη και την επανεξισορρόπηση.

               (5)Οι δημοσιονομικές διαρθρωτικές μεταρρυθμίσεις εξακολουθούν να έχουν καίρια σημασία για τη βελτίωση της δημοσιονομικής βιωσιμότητας και την ενίσχυση του δυναμικού οικονομικής ανάπτυξης. Η βελτίωση της λειτουργίας των εθνικών δημοσιονομικών πλαισίων, η ορθή διαχείριση των ελέγχων των δαπανών και οι αποτελεσματικές και διαφανείς δημόσιες συμβάσεις μπορούν να ενισχύσουν την αποδοτικότητα και την αποτελεσματικότητα των δημόσιων δαπανών και την αξιοπιστία των δημοσιονομικών πολιτικών. Η βελτίωση της σύνθεσης των εθνικών προϋπολογισμών, τόσο στο σκέλος των εσόδων όσο και στο σκέλος των δαπανών, συμπεριλαμβανομένης της μετατόπισης των πόρων προς τις επενδύσεις, θα αυξήσει τον αντίκτυπο των δημόσιων προϋπολογισμών στην ανάπτυξη και θα αυξήσει την παραγωγικότητα μακροπρόθεσμα. Η απλούστευση και ο εκσυγχρονισμός των φορολογικών συστημάτων και η αντιμετώπιση της φορολογικής απάτης, της φοροδιαφυγής και της φοροαποφυγής, ιδίως μέσω μέτρων κατά του επιθετικού φορολογικού σχεδιασμού, είναι ουσιώδους σημασίας για να καταστούν τα φορολογικά συστήματα πιο αποτελεσματικά και πιο δίκαια. Η διασφάλιση ότι τα φορολογικά συστήματα ευνοούν την εμβάθυνση της ενιαίας αγοράς και ενθαρρύνουν τον ανταγωνισμό μεταξύ των επιχειρήσεων έχει καίρια σημασία για τη βελτίωση του επιχειρηματικού περιβάλλοντος και της ανθεκτικότητας της οικονομίας της ζώνης του ευρώ και των οικονομιών των κρατών μελών. Η κοινή ενοποιημένη βάση φορολογίας εταιρειών θα διαδραματίσει καθοριστικό ρόλο στην προσπάθεια αυτή.

               (6)Τα δομικά και θεσμικά χαρακτηριστικά των αγορών εργασίας και προϊόντων και η εύρυθμη λειτουργία των δημόσιων διοικήσεων είναι σημαντικά για την ανθεκτικότητα των κρατών μελών της ζώνης του ευρώ. Οι ανθεκτικές οικονομικές δομές αποτρέπουν το να έχουν οι κραδασμοί σημαντικό και μακροχρόνιο αντίκτυπο στο εισόδημα και στην προσφορά εργασίας. Αυτό μπορεί να διευκολύνει τη λειτουργία της νομισματικής πολιτικής και να περιορίσει τις αποκλίσεις, δημιουργώντας τις συνθήκες για βιώσιμη και χωρίς αποκλεισμούς ανάπτυξη. Η βελτίωση του συντονισμού της εφαρμογής των διαρθρωτικών μεταρρυθμίσεων, ιδιαιτέρως εκείνων που ορίζονται στις ειδικές ανά χώρα συστάσεις, μπορεί να δημιουργήσει θετικές δευτερογενείς επιπτώσεις στα κράτη μέλη και να ενισχύσει τα θετικά αποτελέσματα στο σύνολο της ζώνης του ευρώ. Οι μεταρρυθμίσεις που αυξάνουν τον ανταγωνισμό στις αγορές προϊόντων, προωθούν την αποδοτική χρήση των πόρων και βελτιώνουν το επιχειρηματικό περιβάλλον και την ποιότητα των θεσμών (συμπεριλαμβανομένου ενός αποτελεσματικού συστήματος δικαιοσύνης) ενισχύουν την οικονομική ανθεκτικότητα της ζώνης του ευρώ και των κρατών μελών. Η ενιαία αγορά εξακολουθεί να έχει σημαντικές ανεκμετάλλευτες δυνατότητες και απαιτείται πρόοδος για την εμβάθυνσή της, ιδίως στον τομέα των χρηματοπιστωτικών υπηρεσιών, των ψηφιακών δραστηριοτήτων, καθώς και της ενέργειας και των μεταφορών, διασφαλίζοντας την έγκαιρη εφαρμογή και την καλύτερη επιβολή της νομοθεσίας.

               (7)Ο ευρωπαϊκός πυλώνας κοινωνικών δικαιωμάτων καθορίζει είκοσι αρχές για την προώθηση των ίσων ευκαιριών και της πρόσβασης στην αγορά εργασίας, των δίκαιων συνθηκών εργασίας και της κοινωνικής προστασίας και ένταξης. Οι μεταρρυθμίσεις που προωθούν τη συμμετοχή στην αγορά εργασίας, στηρίζουν τις μεταβάσεις στην αγορά εργασίας και μειώνουν τον κατακερματισμό μπορούν να συμβάλουν στην τόνωση της ανάπτυξης, να βελτιώσουν την οικονομική ανθεκτικότητα και την αυτόματη σταθεροποίηση, να μειώσουν τις ανισότητες και να βοηθήσουν την αντιμετώπιση των προκλήσεων μιας μεταβαλλόμενης οικονομίας. Η εξατομικευμένη υποστήριξη για την αναζήτηση εργασίας, την κατάρτιση και την απόκτηση νέων προσόντων μπορεί να οδηγήσει σε αποτελεσματική και έγκαιρη ενεργοποίηση. Η πρόσβαση σε υψηλής ποιότητας εκπαίδευση και κατάρτιση είναι ζωτικής σημασίας και απαιτεί επαρκείς επενδύσεις σε ανθρώπινο κεφάλαιο και δεξιότητες, ιδίως για τους εργαζόμενους με χαμηλή ειδίκευση. Οι εν λόγω μεταρρυθμίσεις και επενδύσεις βελτιώνουν την απασχολησιμότητα, την καινοτομία, την παραγωγικότητα και τους μισθούς σε μεσοπρόθεσμο και μακροπρόθεσμο ορίζοντα, αυξάνοντας την ανθεκτικότητα στη ζώνη του ευρώ και προωθώντας την κοινωνική ένταξη και την κινητικότητα εντός των κρατών μελών και σε ολόκληρη τη ζώνη του ευρώ. Η φορολογική επιβάρυνση στη ζώνη του ευρώ είναι σχετικά υψηλή και βαρύνει δυσανάλογα την εργασία· η μετατόπιση από τη φορολόγηση της εργασίας σε φορολογικές βάσεις που είναι λιγότερο επιζήμιες για την ανάπτυξη, όπως οι φόροι επί της ακίνητης περιουσίας και της κατανάλωσης ή οι περιβαλλοντικοί φόροι, θα μπορούσε να ενισχύσει την προσφορά και τη ζήτηση εργασίας. Η νομοθεσία για την προστασία της απασχόλησης πρέπει να προβλέπει δίκαιες και αξιοπρεπείς συνθήκες εργασίας για όλους τους εργαζομένους, ιδίως ενόψει των αναδυόμενων νέων μορφών απασχόλησης και νέων τύπων συμβάσεων που δημιουργούν νέες ευκαιρίες, αλλά και προκλήσεις που σχετίζονται με την ασφάλεια των θέσεων εργασίας και την κάλυψη κοινωνικής προστασίας. Τα αποτελεσματικά και βιώσιμα συστήματα κοινωνικής προστασίας είναι επίσης ζωτικής σημασίας για τη διασφάλιση επαρκούς εισοδήματος και πρόσβασης σε ποιοτικές υπηρεσίες. Οι μεταρρυθμίσεις των συνταξιοδοτικών συστημάτων και οι πολιτικές για την ισορροπία μεταξύ επαγγελματικής και ιδιωτικής ζωής έχουν επίσης καίρια σημασία για την προώθηση της συμμετοχής στην αγορά εργασίας. Οι περιττοί περιορισμοί στην εργασιακή, τομεακή και γεωγραφική κινητικότητα των εργαζομένων ενδέχεται να παρεμποδίζουν την ανακατανομή εντός των κρατών μελών και σε ολόκληρη τη ζώνη του ευρώ. Η συμμετοχή των κοινωνικών εταίρων στις μεταρρυθμίσεις που αφορούν την απασχόληση, καθώς και στις κοινωνικές και τις συναφείς οικονομικές μεταρρυθμίσεις είναι ζωτικής σημασίας.

               (8)Ενώ η ευρωστία του χρηματοπιστωτικού τομέα της ζώνης του ευρώ έχει αυξηθεί μετά την κρίση, εξακολουθούν να υπάρχουν αδυναμίες που πρέπει να αντιμετωπιστούν. Το χρέος του ιδιωτικού τομέα παραμένει σε υψηλά επίπεδα και τα φορολογικά συστήματα εξακολουθούν να εμφανίζουν μεροληπτική μεταχείριση του χρέους. Οι σημαντικές αυξήσεις των αποδόσεων των κρατικών ομολόγων ενέχουν τον κίνδυνο διάβρωσης του κεφαλαίου των τραπεζών με κίνδυνο αρνητικών δευτερογενών αποτελεσμάτων σε ολόκληρη τη ζώνη του ευρώ. Η ανάγκη προσαρμογής των επιχειρηματικών μοντέλων των τραπεζών, το περιβάλλον χαμηλών επιτοκίων και ο αυξανόμενος ανταγωνισμός από άλλες μορφές χρηματοδότησης εξακολουθούν να ασκούν πίεση στην κερδοφορία των τραπεζών. Τα ποσοστά μη εξυπηρετούμενων δανείων (ΜΕΔ) μειώνονται ως ποσοστό των συνολικών δανείων και με υψηλότερο ρυθμό στα κράτη μέλη με τα υψηλότερα αποθέματα. Ωστόσο, τα εθνικά ποσοστά ΜΕΔ που εξακολουθούν να υπερβαίνουν κατά πολύ τον μέσο όρο της ζώνης του ευρώ απαιτούν περαιτέρω συνεχείς προσπάθειες. Τον Μάρτιο του 2018, η Επιτροπή παρουσίασε δέσμη μέτρων μείωσης των κινδύνων για την αντιμετώπιση των παλαιών ΜΕΔ και την αποφυγή της μελλοντικής συσσώρευσής τους, η οποία θα πρέπει να εγκριθεί πλήρως από το Κοινοβούλιο και το Συμβούλιο. Η έγκριση έως το τέλος του 2018 της δέσμης τραπεζικών μέτρων του Νοεμβρίου 2016, η οποία μειώνει περαιτέρω τους κινδύνους με την εφαρμογή διεθνώς συμφωνηθέντων κανόνων σχετικά με τα κεφαλαιακά αποθέματα ασφαλείας και τη ρευστότητα στις τράπεζες, παραμένει ζωτικής σημασίας για την ολοκλήρωση της Τραπεζικής Ένωσης. Μετά από σοβαρές παραβιάσεις των κανόνων για την καταπολέμηση της νομιμοποίησης εσόδων από παράνομες δραστηριότητες, η Επιτροπή πρότεινε την ενίσχυση της Ευρωπαϊκής Αρχής Τραπεζών και της εποπτικής συνεργασίας προκειμένου να ενισχυθεί η επιβολή του κανονιστικού πλαισίου στον τομέα αυτόν. Έχει σημειωθεί σημαντική πρόοδος όσον αφορά τη δημιουργία της Τραπεζικής Ένωσης, αλλά παραμένει ημιτελής. Η έλλειψη κοινού συστήματος ασφάλισης των καταθέσεων και κοινού μηχανισμού ασφαλείας για το Ενιαίο Ταμείο Εξυγίανσης παρεμποδίζει την ικανότητα της Τραπεζικής Ένωσης να επιτύχει τη διάρρηξη του δεσμού μεταξύ τραπεζών και κρατών.

               (9)Η ενίσχυση της αρχιτεκτονικής της ΟΝΕ απαιτεί την ολοκλήρωση της Τραπεζικής Ένωσης και της Ένωσης Κεφαλαιαγορών ως ζήτημα προτεραιότητας, αλλά και την ανάληψη δράσης για όλα τα στοιχεία του χάρτη πορείας της Επιτροπής για την ΟΝΕ για την περίοδο έως το 2024. Δεδομένης της κοινής νομισματικής πολιτικής και της αποκεντρωμένης δημοσιονομικής πολιτικής, απαιτείται μεγαλύτερος επιμερισμός των κινδύνων, λαμβάνοντας υπόψη την επιτευχθείσα πρόοδο όσον αφορά τη μείωση των κινδύνων. Τον Δεκέμβριο του 2017 και τον Μάιο του 2018, η Επιτροπή δημοσίευσε δέσμη προτάσεων για τον καθορισμό περαιτέρω μέτρων για την ολοκλήρωση της ΟΝΕ, συμπεριλαμβανομένης μιας Ευρωπαϊκής Λειτουργίας Σταθερότητας Επενδύσεων και ενός Προγράμματος Στήριξης των Μεταρρυθμίσεων (που προτείνονται βάσει του πολυετούς δημοσιονομικού πλαισίου). Οι προτάσεις βασίζονται στο έγγραφο προβληματισμού για την εμβάθυνση της ΟΝΕ του Μαΐου 2017 και στην έκθεση των πέντε Προέδρων του Ιουνίου 2015. Σύμφωνα με τη συμφωνία των υπουργών οικονομικών της ζώνης του ευρώ του Ιουνίου 2018, πρέπει να ληφθούν πολιτικές αποφάσεις και συγκεκριμένα μέτρα για την Τραπεζική Ένωση, μεταξύ άλλων για την έναρξη των πολιτικών διαπραγματεύσεων σχετικά με το Ευρωπαϊκό Σύστημα Ασφάλισης Καταθέσεων και για την περαιτέρω ενίσχυση του Ευρωπαϊκού Μηχανισμού Σταθερότητας, για τον οποίο οι ηγέτες συμφώνησαν να είναι ο πάροχος του μηχανισμού ασφαλείας για το Ενιαίο Ταμείο Εξυγίανσης. Όλες αυτές οι μεταρρυθμίσεις θα συμβάλουν στην ενίσχυση του διεθνούς ρόλου του ευρώ, καθιστώντας το περισσότερο ανάλογο προς την παγκόσμια οικονομική και χρηματοπιστωτική σημασία της ζώνης του ευρώ. Είναι σημαντικό να συζητηθούν με ανοικτό και διαφανή τρόπο όσον αφορά τα κράτη μέλη εκτός της ζώνης του ευρώ.

               (10)Ζητήθηκε η γνώμη της Επιτροπής Απασχόλησης και της Επιτροπής Κοινωνικής Προστασίας σχετικά με τις πτυχές της απασχόλησης και τις κοινωνικές πτυχές της παρούσας σύστασης,

               ΣΥΝΙΣΤΑ στα κράτη μέλη της ζώνης του ευρώ να αναλάβουν δράση, μεμονωμένα και συλλογικά, στο πλαίσιο της Ευρωομάδας, το διάστημα 2019–2020, ώστε:

               1. Να εμβαθύνουν την ενιαία αγορά, να βελτιώσουν το επιχειρηματικό περιβάλλον και να συνεχίσουν τις μεταρρυθμίσεις στις αγορές προϊόντων και υπηρεσιών που ενισχύουν την ανθεκτικότητα. Να μειώσουν το εξωτερικό χρέος και να συνεχίσουν τις μεταρρυθμίσεις για την τόνωση της παραγωγικότητας στα κράτη μέλη της ζώνης του ευρώ με ελλείμματα στο ισοζύγιο τρεχουσών συναλλαγών και να ενισχύσουν τις συνθήκες που στηρίζουν την αύξηση των μισθών, με σεβασμό του ρόλου των κοινωνικών εταίρων, και να εφαρμόσουν μέτρα που ενθαρρύνουν τις επενδύσεις σε κράτη μέλη της ζώνης του ευρώ με μεγάλα πλεονάσματα στο ισοζύγιο τρεχουσών συναλλαγών.

               2. Να ανασυστήσουν τα δημοσιονομικά αποθέματα ασφαλείας στις χώρες της ζώνης του ευρώ με υψηλά επίπεδα δημόσιου χρέους, να στηρίξουν τις δημόσιες και ιδιωτικές επενδύσεις και να βελτιώσουν την ποιότητα και τη σύνθεση των δημόσιων οικονομικών σε όλες τις χώρες.

               3. Να μετατοπίσουν τους φόρους από την εργασία και να ενισχύσουν τα εκπαιδευτικά συστήματα και τις επενδύσεις σε δεξιότητες, καθώς και την αποτελεσματικότητα των ενεργών πολιτικών για την αγορά εργασίας που στηρίζουν τις μεταβάσεις. Να αντιμετωπίσουν τον κατακερματισμό της αγοράς εργασίας και να διασφαλίσουν επαρκή συστήματα κοινωνικής προστασίας σε ολόκληρη τη ζώνη του ευρώ.

               4. Να καταστήσουν λειτουργικό τον μηχανισμό ασφαλείας για το Ενιαίο Ταμείο Εξυγίανσης, να θεσπίσουν ένα ευρωπαϊκό σύστημα ασφάλισης καταθέσεων και να ενισχύσουν το ευρωπαϊκό ρυθμιστικό και εποπτικό πλαίσιο. Να προωθήσουν την ομαλή απομόχλευση των μεγάλων αποθεμάτων ιδιωτικού χρέους. Να μειώσουν γρήγορα το επίπεδο των μη εξυπηρετούμενων δανείων στη ζώνη του ευρώ και να αποτρέψουν τη συσσώρευσή τους, μεταξύ άλλων με την άρση της ευνοϊκής μεταχείρισης του χρέους στη φορολογία.

               5. Να επιτύχουν ταχεία πρόοδο όσον αφορά την ολοκλήρωση της Οικονομικής και Νομισματικής Ένωσης, επίσης με προοπτική την ενίσχυση του διεθνούς ρόλου του ευρώ, λαμβανομένων υπόψη των προτάσεων της Επιτροπής, συμπεριλαμβανομένων εκείνων που αφορούν τον χρηματοπιστωτικό τομέα, καθώς και του Προγράμματος Στήριξης των Μεταρρυθμίσεων και της Ευρωπαϊκής Λειτουργίας Σταθεροποίησης Επενδύσεων, σύμφωνα με την πρόταση για το Πολυετές Δημοσιονομικό Πλαίσιο 2021-2027.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        ΕΕ L 209 της 2.8.1997, σ. 1.

                     (2)

                        ΕΕ L 306 της 23.11.2011, σ. 25.

                     (3)

                        Ευρωπαϊκή Επιτροπή (2018), Έκθεση του μηχανισμού επαγρύπνησης για το 2019.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 8.1.2018
            COM(2018) 1 final
            Σύσταση για
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία εξουσιοδοτείται η Επιτροπή να αρχίσει διαπραγματεύσεις εξ ονόματος της Ευρωπαϊκής Ένωσης για τη σύναψη πρωτοκόλλου για την εφαρμογή της συμφωνίας αλιευτικής σύμπραξης με το Βασίλειο του Μαρόκου
            {SWD(2018) 1 final}{SWD(2018) 2 final}

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               •Αιτιολόγηση και στόχοι της πρότασης

               Η Επιτροπή προτείνει τη διαπραγμάτευση νέου πρωτοκόλλου της συμφωνίας αλιευτικής σύμπραξης (εφεξής: ΣΑΣ) με το Βασίλειο του Μαρόκου, που να ανταποκρίνεται στις ανάγκες του στόλου της Ένωσης και να εναρμονίζεται με τον κανονισμό (ΕΕ) αριθ. 1380/2013 σχετικά με την Κοινή Αλιευτική Πολιτική και τα συμπεράσματα του Συμβουλίου, της 19ης Μαρτίου 2012, σχετικά με την ανακοίνωση της Επιτροπής για την εξωτερική διάσταση της Κοινής Αλιευτικής Πολιτικής.

               •Συνοχή με τις ισχύουσες διατάξεις στον τομέα πολιτικής

               Η ΣΑΣ που ισχύει σήμερα μεταξύ της Ευρωπαϊκής Ένωσης και του Βασιλείου του Μαρόκου τέθηκε σε ισχύ στις 28 Φεβρουαρίου 2007
                  1
               . Η συμφωνία αυτή εφαρμόστηκε με δύο διαδοχικά πρωτόκολλα τα οποία παρείχαν τη δυνατότητα στα ενωσιακά σκάφη που αλιεύουν πελαγικά και βενθοπελαγικά είδη να έχουν πρόσβαση στην αλιευτική ζώνη του Μαρόκου έως τις 14 Δεκεμβρίου 2011, ημερομηνία λήξης ισχύος του δεύτερου πρωτοκόλλου εφαρμογής, λόγω της μη συναίνεσης του Κοινοβουλίου όσον αφορά τη σύναψή του. Το Ευρωπαϊκό Κοινοβούλιο έθεσε υπό αμφισβήτηση τη βιωσιμότητα, τη βέλτιστη σχέση κόστους-ωφέλειας και τη διεθνή νομιμότητα της προτεινόμενης πράξης. Ένα τρίτο πρωτόκολλο, το οποίο έλαβε υπόψη τις ανησυχίες του Ευρωπαϊκού Κοινοβουλίου, συνήφθη το 2014
                  2
                και θα λήξει στις 14 Ιουλίου 2018.

               Οι αλιευτικές ζώνες του Μαρόκου, που βρίσκονται κοντά στην ΕΕ και είναι πλούσιες σε αλιευτικούς πόρους αποτελούν βασικό αλιευτικό πεδίο τόσο για την παραδοσιακή αλιεία μικρής κλίμακας της Ισπανίας και της Πορτογαλίας όσο και για τους βιομηχανικούς στόλους πιο απομακρυσμένων κρατών μελών. Οι εν λόγω αλιευτικές ζώνες περιλαμβάνουν ύδατα τόσο υπό την κυριαρχία όσο και υπό τη δικαιοδοσία του Μαρόκου, δηλαδή και ύδατα στα ανοικτά της Δυτικής Σαχάρας, τη διοίκηση της οποίας το Μαρόκο ασκεί de facto (έχουν εισαχθεί ειδικοί μηχανισμοί υποβολής εκθέσεων στο ισχύον πρωτόκολλο ώστε να καταδειχθούν τα κοινωνικοοικονομικά οφέλη για τους τοπικούς πληθυσμούς).

               Συνολικά, η ΣΑΣ με το Μαρόκο επιτρέπει σε σκάφη 11 κρατών μελών να λειτουργούν σε έξι διαφορετικές κατηγορίες αλιείας που καλύπτουν μικρά πελαγικά είδη, βενθοπελαγικά και άκρως μεταναστευτικά είδη. Η μαροκινή αλιευτική ζώνη αντιπροσωπεύει το βόρειο όριο της περιοχής κατανομής του μικρού πελαγικού αποθέματος «C», η οποία εκτείνεται σε ύδατα της Μαυριτανίας, της Σενεγάλης και της Γουινέας Μπισσάου, το σύνολο των οποίων περιλαμβάνεται στο δίκτυο διμερών συμφωνιών σύμπραξης βιώσιμης αλιείας (ΣΣΒΑ).

               Οι ΣΣΒΑ συμβάλλουν στη διεθνή προώθηση των στόχων της ΚΑΠ, διασφαλίζοντας ότι οι αλιευτικές δραστηριότητες της Ένωσης εκτός των υδάτων της βασίζονται στις ίδιες αρχές και τα ίδια πρότυπα που ισχύουν βάσει του ενωσιακού δικαίου. Επιπλέον, οι ΣΣΒΑ ενισχύουν τη θέση της Ευρωπαϊκής Ένωσης στις διεθνείς και περιφερειακές αλιευτικές οργανώσεις, ιδίως στη Διεθνή Επιτροπή για τη Διατήρηση των Θυννοειδών του Ατλαντικού (ICCAT). Τέλος, οι ΣΣΒΑ βασίζονται στις βέλτιστες διαθέσιμες επιστημονικές γνωμοδοτήσεις και συμβάλλουν στη βελτίωση της συμμόρφωσης προς τα διεθνή μέτρα, συμπεριλαμβανομένης της καταπολέμησης της παράνομης, λαθραίας και άναρχης (ΠΛΑ) αλιείας.

               Ιδιαίτερη προσοχή θα δοθεί στην εκτέλεση και υλοποίηση της χρηματικής αντιπαροχής που χορηγείται στο Μαρόκο, για τη στήριξη της βιώσιμης διαχείρισης της αλιείας, ιδίως υπό το πρίσμα των συστάσεων που διατυπώνονται στην ειδική έκθεση του Ευρωπαϊκού Ελεγκτικού Συνεδρίου αριθ. 11 του 2015 σχετικά με τις συμφωνίες σύμπραξης βιώσιμης αλιείας.

               •Συνοχή με άλλες πολιτικές της Ένωσης

               Η διαπραγμάτευση πρωτοκόλλου αλιείας με το Βασίλειο του Μαρόκου συνάδει με την εξωτερική δράση της ΕΕ έναντι των γειτονικών της χωρών και είναι σύμφωνη με τους στόχους της Ένωσης σχετικά με την τήρηση των δημοκρατικών αρχών και των ανθρωπίνων δικαιωμάτων.

               Οι διαπραγματεύσεις θα διεξαχθούν καθ’όλη τη διάρκεια της διαδικασίας σε διαβούλευση με όλες τις ενδιαφερόμενες υπηρεσίες της Επιτροπής, με την ΕΥΕΔ και με την υποστήριξη της αρμόδιας αντιπροσωπείας της ΕΕ.

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               •Νομική βάση

               Νομική βάση της απόφασης αποτελεί το άρθρο 218 της Συνθήκης για τη λειτουργία της Ευρωπαϊκής Ένωσης (ΣΛΕΕ), στο πέμπτο μέρος σχετικά με την εξωτερική δράση της Ένωσης, τίτλος V σχετικά με τις διεθνείς συμφωνίες, το οποίο καθορίζει τη διαδικασία για τη διαπραγμάτευση και τη σύναψη συμφωνιών μεταξύ της ΕΕ και τρίτων χωρών.

               •Επικουρικότητα (σε περίπτωση μη αποκλειστικής αρμοδιότητας)

               Άνευ αντικειμένου, αποκλειστική αρμοδιότητα.

               •Αναλογικότητα

               Η απόφαση είναι ανάλογη προς τον επιδιωκόμενο στόχο.

               •Επιλογή του νομικού μέσου

               Το μέσο προβλέπεται στο άρθρο 218 παράγραφοι 3 και 4 της ΣΛΕΕ.

               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

               •Εκ των υστέρων αξιολογήσεις / έλεγχοι καταλληλότητας ισχύουσας νομοθεσίας

               Η Επιτροπή διενήργησε το 2017 εκ των υστέρων/εκ των προτέρων αξιολόγηση της σκοπιμότητας ανανέωσης του πρωτοκόλλου αλιείας με το Βασίλειο του Μαρόκου. Τα συμπεράσματα της αξιολόγησης αναφέρονται σε χωριστό έγγραφο εργασίας των υπηρεσιών της Επιτροπής
                  3
               .

               Η έκθεση αξιολόγησης κατέληξε στο συμπέρασμα ότι υπάρχει σταθερό ενδιαφέρον του ενωσιακού στόλου για τη συνέχιση της αλιείας στο Μαρόκο. Η ανανέωση του πρωτοκόλλου θα συμβάλει επίσης στην ενίσχυση της παρακολούθησης, του ελέγχου και της εποπτείας, καθώς επίσης και στη βελτίωση της διαχείρισης της αλιείας στην περιοχή. Από την αξιολόγηση καταδεικνύεται ότι η ανανέωση του πρωτοκόλλου θα ήταν επίσης επωφελής για το Μαρόκο λόγω του ύψους της χρηματικής αντιπαροχής που καταβάλλεται στο πλαίσιο του πρωτοκόλλου ως συμβολή στη στρατηγική «Halieutis» του Μαρόκου για την ανάπτυξη του τομέα της αλιείας. Το Μαρόκο εξέφρασε ενδιαφέρον για την έναρξη διαπραγματεύσεων με την ΕΕ σχετικά με την ανανέωση του πρωτοκόλλου.

               •Διαβουλεύσεις με τα ενδιαφερόμενα μέρη

               Διεξήχθησαν διαβουλεύσεις με τα ενδιαφερόμενα μέρη, συμπεριλαμβανομένων  εκπροσώπων του κλάδου και οργανώσεων της κοινωνίας των πολιτών, ως μέρος της διαδικασίας αξιολόγησης, ιδίως στο πλαίσιο του γνωμοδοτικού συμβουλίου για την υπερπόντια αλιεία.

               •Συλλογή και χρήση εμπειρογνωσίας

               Άνευ αντικειμένου

               •Εκτίμηση των επιπτώσεων

               Άνευ αντικειμένου

               •Καταλληλότητα και απλούστευση του κανονιστικού πλαισίου

               Άνευ αντικειμένου

               •Θεμελιώδη δικαιώματα

               Οι οδηγίες διαπραγμάτευσης που προτείνονται ως παράρτημα της απόφασης συνιστούν να δοθεί εξουσιοδότηση για έναρξη διαπραγματεύσεων και να συμπεριληφθεί ρήτρα η οποία επιτρέπει την αναστολή του πρωτοκόλλου σε περίπτωση παραβιάσεων των ανθρωπίνων δικαιωμάτων και των δημοκρατικών αρχών.

               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

               Οι δημοσιονομικές επιπτώσεις που συνδέονται με το νέο πρωτόκολλο συμπεριλαμβάνουν την καταβολή χρηματικής αντιπαροχής στο Βασίλειο του Μαρόκου. Οι συναφείς χορηγήσεις του προϋπολογισμού ως προς τις πιστώσεις ανάληψης υποχρεώσεων και πληρωμών πρέπει να συμπεριλαμβάνονται κάθε έτος στο κονδύλιο του προϋπολογισμού που αφορά τις συμφωνίες σύμπραξης βιώσιμης αλιείας (11 03 01) καθώς και να είναι συμβατές με τον δημοσιονομικό προγραμματισμό του πολυετούς δημοσιονομικού πλαισίου για την περίοδο 2014-2020. Τα ετήσια ποσά για τις αναλήψεις υποχρεώσεων και τις πληρωμές καθορίζονται στην ετήσια διαδικασία του προϋπολογισμού, συμπεριλαμβανομένης της γραμμής του αποθεματικού για τα πρωτόκολλα που δεν έχουν τεθεί σε ισχύ στις αρχές του έτους
                  4
               .

               Οι διαπραγματεύσεις αναμένεται να έχουν ολοκληρωθεί πριν από τη λήξη του ισχύοντος πρωτοκόλλου, ήτοι έως τις 14 Ιουλίου 2018.

               5.ΛΟΙΠΑ ΣΤΟΙΧΕΙΑ

               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων

               Οι διαπραγματεύσεις αναμένεται να αρχίσουν στις αρχές του 2018.

               •Αναλυτική επεξήγηση των επιμέρους διατάξεων της πρότασης

               Η Επιτροπή συνιστά:

               - να εξουσιοδοτηθεί η Επιτροπή από το Συμβούλιο να αρχίσει και να διεξαγάγει διαπραγματεύσεις με στόχο τη σύναψη νέου πρωτοκόλλου της συμφωνίας αλιευτικής σύμπραξης με το Βασίλειο του Μαρόκου·

               - να οριστεί η Επιτροπή ως διαπραγματευτής της ΕΕ επί του θέματος αυτού·

               - να διεξαχθούν οι εν λόγω διαπραγματεύσεις από την Επιτροπή σε συνεννόηση με την ειδική επιτροπή, σύμφωνα με τις διατάξεις της Συνθήκης για τη λειτουργία της Ευρωπαϊκής Ένωσης·

               - να εγκρίνει το Συμβούλιο τις οδηγίες διαπραγμάτευσης που προσαρτώνται στην παρούσα σύσταση.

               Σύσταση για

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               με την οποία εξουσιοδοτείται η Επιτροπή να αρχίσει διαπραγματεύσεις εξ ονόματος της Ευρωπαϊκής Ένωσης για τη σύναψη πρωτοκόλλου για την εφαρμογή της συμφωνίας αλιευτικής σύμπραξης με το Βασίλειο του Μαρόκου

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 218 παράγραφοι 3 και 4,

               Έχοντας υπόψη τη σύσταση της Επιτροπής,

               Εκτιμώντας ότι θα πρέπει να αρχίσουν διαπραγματεύσεις με σκοπό τη σύναψη νέου πρωτοκόλλου για την εφαρμογή της συμφωνίας αλιευτικής σύμπραξης με το Βασίλειο του Μαρόκου,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η Επιτροπή εξουσιοδοτείται να αρχίσει διαπραγματεύσεις, εξ ονόματος της Ευρωπαϊκής Ένωσης, για την ανανέωση του πρωτοκόλλου της συμφωνίας αλιευτικής σύμπραξης με το Βασίλειο του Μαρόκου.

                Άρθρο 2

               Οι εν λόγω διαπραγματεύσεις διεξάγονται σε συνεννόηση με την ειδική επιτροπή που ορίζεται από το Συμβούλιο και σύμφωνα με τις οδηγίες διαπραγμάτευσης που παρατίθενται στο παράρτημα.

               Άρθρο 3

               Η παρούσα απόφαση απευθύνεται στην Επιτροπή.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        ΕΕ L 78 της 17.3.2007, σ. 31

                     (2)

                        ΕΕ L 349 της 21.12.2013, σ. 1

                     (3)

                        Evaluation rétrospective et prospective du Protocole à l'accord de partenariat dans le domaine de la pêche durable entre l'Union européenne et le Royaume du Maroc. Τελική έκθεση, Σεπτέμβριος 2017 (F&S, Poseidon and Megapesca).

                     (4)

                        Κεφάλαιο 40 (γραμμή αποθεματικού 40 02 41) σύμφωνα με τη διοργανική συμφωνία για το ΠΔΠ (2013/C 373/01).

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες,8.1.2018
            COM(2018) 1 final
            ΠΑΡΑΡΤΗΜΑ
            της
            Σύστασης
            για απόφαση του Συμβουλίου με την οποία εξουσιοδοτείται η Επιτροπή να αρχίσει διαπραγματεύσεις, εξ ονόματος της Ευρωπαϊκής Ένωσης, για την ανανέωση του πρωτοκόλλου της συμφωνίας αλιευτικής σύμπραξης με το Βασίλειο του Μαρόκου
            {SWD(2018) 1 final}{SWD(2018) 2 final}

               ΠΑΡΑΡΤΗΜΑ

               Οδηγίες διαπραγμάτευσης

               –Σκοπός των διαπραγματεύσεων είναι η σύναψη πρωτοκόλλου της συμφωνίας αλιευτικής σύμπραξης μεταξύ της Ευρωπαϊκής Ένωσης και του Βασιλείου του Μαρόκου σύμφωνα με τον κανονισμό (EΕ) αριθ. 1380/2013 σχετικά με την Κοινή Αλιευτική Πολιτική και τα συμπεράσματα του Συμβουλίου, της 19ης Μαρτίου 2012, σχετικά με την ανακοίνωση της Επιτροπής, της 13ης Ιουλίου 2011, για την εξωτερική διάσταση της κοινής αλιευτικής πολιτικής.

               –Για την προώθηση της βιώσιμης και υπεύθυνης αλιείας, καθώς και για τη συμβολή στην αυστηρή τήρηση του διεθνούς δικαίου, με ταυτόχρονη εξασφάλιση αμοιβαίων οφελών για την ΕΕ και το Μαρόκο μέσω του νέου πρωτοκόλλου, οι διαπραγματευτικοί στόχοι της Επιτροπής θα πρέπει να βασίζονται στα ακόλουθα:

               ·στη διασφάλιση της πρόσβασης στα ύδατα τα οποία υπάγονται στην κυριαρχία ή στη δικαιοδοσία του Βασιλείου του Μαρόκου όσον αφορά την αλιεία – ήτοι, συμπεριλαμβανομένων των υδάτων νοτίως των 27°40' Β - και στη χορήγηση των αναγκαίων αδειών αλιείας στα εν λόγω ύδατα για τα σκάφη της ΕΕ που αλιεύουν μικρά πελαγικά, βενθοπελαγικά και άκρως μεταναστευτικά είδη, επιτρέποντας έτσι, μεταξύ άλλων, τη διατήρηση του δικτύου συμφωνιών σύμπραξης βιώσιμης αλιείας που είναι στη διάθεση των φορέων εκμετάλλευσης σκαφών στην ΕΕ·

               ·στη συνεκτίμηση των βέλτιστων διαθέσιμων επιστημονικών γνωμοδοτήσεων και των συναφών σχεδίων διαχείρισης που έχουν εγκριθεί από τις αρμόδιες περιφερειακές οργανώσεις διαχείρισης της αλιείας (ΠΟΔΑ), για τη διασφάλιση της περιβαλλοντικής βιωσιμότητας των αλιευτικών δραστηριοτήτων και την προώθηση της διακυβέρνησης των ωκεανών σε διεθνές επίπεδο. Οι αλιευτικές δραστηριότητες πρέπει να αφορούν αποκλειστικά τους διαθέσιμους πόρους, λαμβανομένης υπόψη της αλιευτικής ικανότητας του τοπικού στόλου και με ιδιαίτερη προσοχή στην αλληλοεπικαλυπτόμενη ή άκρως μεταναστευτική φύση των σχετικών αποθεμάτων·

               ·στην επιδίωξη επαρκούς μεριδίου από τους αλιευτικούς πόρους που να ανταποκρίνεται πλήρως στα συμφέροντα των στόλων της ΕΕ, όταν για τα αποθέματα αυτά ενδιαφέρονται και άλλοι αλλοδαποί στόλοι, καθώς και της εφαρμογής των ίδιων τεχνικών όρων για όλους τους αλλοδαπούς στόλους·

               ·στη διασφάλιση του ότι η πρόσβαση στην αλιεία βασίζεται στη δραστηριότητα του στόλου της ΕΕ στην περιοχή, σύμφωνα με τις πλέον επικαιροποιημένες και βέλτιστες διαθέσιμες επιστημονικές εκτιμήσεις·

               ·στην καθιέρωση διαλόγου για την ενίσχυση της τομεακής πολιτικής ώστε να ενθαρρυνθεί η εφαρμογή υπεύθυνης αλιευτικής πολιτικής, σύμφωνης με τους αναπτυξιακούς στόχους της χώρας, ιδίως όσον αφορά τη διακυβέρνηση στον τομέα της αλιείας, την καταπολέμηση της παράνομης, λαθραίας και άναρχης αλιείας, τον έλεγχο, την παρακολούθηση και την εποπτεία των αλιευτικών δραστηριοτήτων και την παροχή επιστημονικών συμβουλών.

               ·στην προσθήκη ρήτρας σχετικά με τις συνέπειες των παραβιάσεων των ανθρωπίνων δικαιωμάτων και των δημοκρατικών αρχών·

               ·στη συμπερίληψη κατάλληλων μηχανισμών οι οποίοι να διασφαλίζουν την επαρκή ενημέρωση της Επιτροπής και τη συμμετοχή της στη γεωγραφική κατανομή βάσει της οποίας λαμβάνεται η τομεακή στήριξη που προβλέπεται δυνάμει του Πρωτοκόλλου, ώστε η Επιτροπή να εξασφαλίσει ευλόγως ότι το πρωτόκολλο είναι επωφελές για τον πληθυσμό του μη αυτόνομου εδάφους της Δυτικής Σαχάρας.

               ·Ειδικότερα, το πρωτόκολλο θα πρέπει να καθορίζει:

               ·τις αλιευτικές δυνατότητες, ανά κατηγορία, που θα χορηγηθούν στα σκάφη της Ευρωπαϊκής Ένωσης,

               ·την χρηματική αντιπαροχή και τους όρους καταβολής της, και

               ·τους μηχανισμούς για την αποτελεσματική εφαρμογή της τομεακής στήριξης και την τακτική παρακολούθησή της.

               –Προκειμένου να αποφευχθεί η διακοπή των αλιευτικών δραστηριοτήτων, το νέο πρωτόκολλο θα πρέπει να περιλαμβάνει ρήτρα προσωρινής εφαρμογής.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 20.11.2017
            COM(2017) 670 final
            Σύσταση για
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία εξουσιοδοτείται η Επιτροπή να αρχίσει διαπραγματεύσεις με την Ελβετική Συνομοσπονδία για συμφωνία η οποία καθορίζει τους όρους και τις προϋποθέσεις για τη συμμετοχή της Ελβετικής Συνομοσπονδίας στον οργανισμό του ευρωπαϊκού GNSS

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΣΥΣΤΑΣΗΣ

               •Αιτιολόγηση και στόχοι της σύστασης

               Ο οργανισμός του ευρωπαϊκού GNSS (ο «οργανισμός») συγκροτήθηκε από τον κανονισμό (ΕΕ) αριθ. 912/2010
                  1
               . Είναι επιφορτισμένος με σημαντικά καθήκοντα ασφαλείας και εμπορίας σχετικά με τα ευρωπαϊκά προγράμματα GNSS –το Galileo και το EGNOS–και του έχουν επίσης ανατεθεί από την Ευρωπαϊκή Επιτροπή καθήκοντα διαχείρισης προγράμματος τα οποία σχετίζονται με την εκμετάλλευση των προγραμμάτων.

               Ο οργανισμός είναι ανοικτός στη συμμετοχή τρίτων χωρών μέσω της σύναψης διεθνούς συμφωνίας μεταξύ της Ένωσης και της οικείας χώρας. Η Νορβηγία είναι η πρώτη χώρα εκτός ΕΕ που ήδη συμμετέχει στον οργανισμό.

               Η Ελβετία είναι εταίρος με μακροχρόνια συμμετοχή και συνεισφορά στα ευρωπαϊκά προγράμματα GNSS EGNOS και Galileo από τη δεκαετία του 1990, ως μέλος του Ευρωπαϊκού Οργανισμού Διαστήματος (ΕΟΔ). Η ελβετική βιομηχανία διαθέτει ειδική και κάποιες φορές αποκλειστική τεχνική τεχνογνωσία σε ορισμένους κλάδους της τεχνολογίας δορυφορικής πλοήγησης. Η Ελβετία φιλοξενεί επίγειο σταθμό EGNOS.

               Μετά την αναδιάταξη των ευρωπαϊκών προγραμμάτων GNSS το 2008, η συνεργασία στον τομέα της δορυφορικής πλοήγησης μεταξύ της ΕΕ και της Ελβετίας βασίζεται στη συμφωνία συνεργασίας μεταξύ της ΕΕ, των κρατών μελών της και της Ελβετίας για τα ευρωπαϊκά προγράμματα δορυφορικής πλοήγησης, εφεξής «η συμφωνία συνεργασίας GNSS», η οποία υπεγράφη το 2013 και εφαρμόζεται προσωρινά από την 1η Ιανουαρίου 2014
                  2
               .

               Το άρθρο 16 της συμφωνίας συνεργασίας GNSS ορίζει ότι: «Η Ελβετία έχει δικαίωμα συμμετοχής στον Οργανισμό ευρωπαϊκού GNSS υπό τους όρους που θα καθοριστούν με συμφωνία μεταξύ της Ευρωπαϊκής Ένωσης και της Ελβετίας. Οι εν λόγω διαπραγματεύσεις αρχίζουν μόλις υποβληθεί σχετικό αίτημα από την Ελβετία και ολοκληρωθούν οι αναγκαίες διαδικασίες από την πλευρά της Ευρωπαϊκής Ένωσης.»

               Η Ελβετία υπέβαλε αίτημα συμμετοχής στον οργανισμό με επιστολή της στις 20 Μαΐου 2014.

               Κατά συνέπεια, το παρόν έγγραφο περιέχει σύσταση για έναρξη διαπραγματεύσεων με την Ελβετία με σκοπό τη σύναψη συμφωνίας στην οποία θα καθορίζονται οι όροι και οι προϋποθέσεις για τη συμμετοχή της Ελβετίας στον οργανισμό.

               Η συμμετοχή αυτή αναμένεται να ενισχύσει περαιτέρω την μακροχρόνια συνεργασία μεταξύ της ΕΕ και της Ελβετίας στον τομέα της δορυφορικής πλοήγησης.

               Το διάστημα 2014-2017, η χρηματοδοτική συνεισφορά της Ελβετίας στα ευρωπαϊκά προγράμματα GNSS ανήλθε περίπου σε 240 εκατ. EUR.

               •Συνοχή με τις ισχύουσες διατάξεις στον τομέα πολιτικής

               Το άρθρο 23 του κανονισμού (ΕΕ) αριθ. 912/2010 του Ευρωπαϊκού Κοινοβουλίου και του Συμβουλίου για τη σύσταση του οργανισμού
                  3
                ορίζει ότι: «Ο Οργανισμός είναι ανοικτός στη συμμετοχή τρίτων χωρών και διεθνών οργανισμών. Η συμμετοχή αυτή και οι σχετικοί όροι θα θεσπιστούν στο πλαίσιο συμφωνίας που θα συναφθεί μεταξύ της Ένωσης και της συγκεκριμένης τρίτης χώρας ή διεθνούς οργανισμού, σύμφωνα με τη διαδικασία που καθορίζεται στο άρθρο 218 της Συνθήκης για τη λειτουργία της Ευρωπαϊκής Ένωσης.»

               Το άρθρο 16 της συμφωνίας συνεργασίας GNSS ορίζει ότι: «Η Ελβετία έχει δικαίωμα συμμετοχής στον Οργανισμό ευρωπαϊκού GNSS υπό τους όρους που θα καθοριστούν με συμφωνία μεταξύ της Ευρωπαϊκής Ένωσης και της Ελβετίας.»

               •Συνοχή με άλλες πολιτικές της Ένωσης

               Τα ευρωπαϊκά παγκόσμια δορυφορικά συστήματα πλοήγησης («GNSS») είναι σημαντικά στοιχεία της πολιτικής της Ευρωπαϊκής Ένωσης για τη διασφάλιση της πλήρους ολοκλήρωσης των υποδομών χερσαίας, θαλάσσιας και αεροπορικής μεταφοράς για μια ασφαλή, απρόσκοπτη, οικονομική και φιλική προς το περιβάλλον πλοήγηση. Η προώθηση των συμφωνιών συνεργασίας για τη δορυφορική πλοήγηση με ορισμένες χώρες, στις οποίες συμπεριλαμβάνεται η Ελβετία, είναι μέρος της διεθνούς στρατηγικής για το ευρωπαϊκό GNSS.

               Οι προτεινόμενες διαπραγματευτικές οδηγίες αποσκοπούν στο να επιτραπεί στην Ελβετία, η οποία είναι βασική εταίρος στα ευρωπαϊκά προγράμματα GNSS, να συμμετάσχει στον οργανισμό. Σε αυτό το πλαίσιο, θα δοθεί στην Ελβετία ένα σύνολο δικαιωμάτων και υποχρεώσεων που θα ισχύουν για την εν λόγω συμμετοχή στον οργανισμό.

               Η σύσταση δεν προβλέπει εκχώρηση δικαιωμάτων κυριότητας ή λήψης αποφάσεων στην Ελβετία.

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               •Νομική βάση

               Άρθρο 218 παράγραφοι 3 και 4 της Συνθήκης για τη λειτουργία της Ευρωπαϊκής Ένωσης.

               •Επικουρικότητα (σε περίπτωση μη αποκλειστικής αρμοδιότητας)

               Οι στόχοι της πρότασης δεν είναι δυνατόν να επιτευχθούν επαρκώς από τα κράτη μέλη. Ο οργανισμός είναι οργανισμός της Ένωσης που έχει συσταθεί βάσει του ενωσιακού δικαίου και ως εκ τούτου η συμμετοχή τρίτων χωρών σε αυτόν δεν μπορεί να εγκριθεί από οποιοδήποτε μεμονωμένο κράτος μέλος. Αντιθέτως, θα πρέπει να ρυθμιστεί μέσω διεθνούς συμφωνίας την οποία θα συνάψει η Ένωση. Η συμφωνία περιορίζεται στα ζητήματα που είναι απαραίτητα ώστε να επιτραπεί η συμμετοχή της Ελβετίας στον οργανισμό.

               •Αναλογικότητα

               Άνευ αντικειμένου.

               •Επιλογή της νομικής πράξης

               Μια διεθνής συμφωνία είναι η μοναδική πράξη που διασφαλίζει τη συνοχή και την ασφάλεια δικαίου στις σχέσεις με την Ελβετία όσον αφορά τη συμμετοχή της στον οργανισμό. Η Συνθήκη δεν προβλέπει άλλες εφικτές επιλογές για τη ρύθμιση των σχέσεων με τρίτη χώρα.

               Επιπλέον, η διεθνής συμφωνία επιβάλλεται επίσης από το άρθρο 23 του κανονισμού (ΕΕ) αριθ. 912/2010.

               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΤΩΝ ΕΠΙΠΤΩΣΕΩΝ

               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας

               Άνευ αντικειμένου.

               •Διαβουλεύσεις με τα ενδιαφερόμενα μέρη

               Η Επιτροπή διαβουλεύτηκε με τα κράτη μέλη της ΕΕ σχετικά με αυτήν την πρωτοβουλία. Έχει αναγνωριστεί ότι αυτή η πρωτοβουλία είναι επωφελής για την Ένωση και συγκεκριμένα για την περαιτέρω υλοποίηση των ευρωπαϊκών προγραμμάτων GNSS και τη λειτουργία του οργανισμού.

               •Συλλογή και χρήση εμπειρογνωσίας

               Άνευ αντικειμένου.

               •Εκτίμηση των επιπτώσεων

               Άνευ αντικειμένου.

               •Καταλληλότητα και απλούστευση του κανονιστικού πλαισίου

               Άνευ αντικειμένου.

               •Θεμελιώδη δικαιώματα

               Άνευ αντικειμένου.

               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

               Η Ελβετία θα πρέπει να συμβάλλει οικονομικά στον προϋπολογισμό του οργανισμού ώστε να καλύπτει πλήρως το κόστος της συμμετοχής της στις εργασίες του.

               Ως εκ τούτου, δεν θα υπάρχουν επιπτώσεις για τον προϋπολογισμό της Ένωσης.

               5.ΛΟΙΠΑ ΣΤΟΙΧΕΙΑ

               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων

               Άνευ αντικειμένου.

               •Επεξηγηματικά έγγραφα (για οδηγίες)

               Άνευ αντικειμένου.

               •Αναλυτική επεξήγηση των επιμέρους διατάξεων της πρότασης

               Η Ευρωπαϊκή Επιτροπή και η Ελβετία έχουν συζητήσει τρόπους για την επισημοποίηση της συμμετοχής της Ελβετίας στον οργανισμό σε διάφορες περιστάσεις τα τελευταία έτη.

               Ως αποτέλεσμα της σύναψης της συμφωνίας συνεργασίας GNSS, η Ελβετία επιτρέπεται να συμμετέχει στην επιτροπή των ευρωπαϊκών προγραμμάτων GNSS ως παρατηρητής, χωρίς δικαίωμα ψήφου.

               Η συμφωνία που πρόκειται να συναφθεί δεν θα πρέπει να επιτρέπει στην Ελβετία να συμμετέχει σε φόρα, ομάδες εργασίας ή συζητήσεις που σχετίζονται με την κυβερνητική υπηρεσία (PRS).

               Τέλος, η συμφωνία θα πρέπει να περιλαμβάνει μηχανισμό που θα επιτρέπει ευέλικτη προσαρμογή σε νέες εξελίξεις, όπως τυχόν μελλοντική νομοθεσία της ΕΕ που θα αφορά τον οργανισμό.

               Σύσταση για

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               με την οποία εξουσιοδοτείται η Επιτροπή να αρχίσει διαπραγματεύσεις με την Ελβετική Συνομοσπονδία για συμφωνία η οποία καθορίζει τους όρους και τις προϋποθέσεις για τη συμμετοχή της Ελβετικής Συνομοσπονδίας στον οργανισμό του ευρωπαϊκού GNSS

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 218 παράγραφοι 3 και 4,

               Έχοντας υπόψη τη σύσταση της Ευρωπαϊκής Επιτροπής,

               Εκτιμώντας ότι θα πρέπει να αρχίσουν διαπραγματεύσεις με σκοπό τη σύναψη συμφωνίας με την Ελβετική Συνομοσπονδία, η οποία θα καθορίζει τους όρους και τις προϋποθέσεις για τη συμμετοχή της Ελβετικής Συνομοσπονδίας στον οργανισμό του ευρωπαϊκού GNSS,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η Επιτροπή εξουσιοδοτείται να διαπραγματευθεί, εξ ονόματος της Ένωσης, διεθνή συμφωνία με την Ελβετική Συνομοσπονδία, η οποία θα καθορίζει τους όρους και τις προϋποθέσεις για τη συμμετοχή της Ελβετικής Συνομοσπονδίας στον οργανισμό του ευρωπαϊκού GNSS.

               Άρθρο 2

               Οι οδηγίες διαπραγμάτευσης περιέχονται στο παράρτημα.

               Άρθρο 3

               Οι διαπραγματεύσεις διεξάγονται σε διαβούλευση με [να προστεθεί από το Συμβούλιο: ονομασία της επιτροπής που απαρτίζεται από τους εκπροσώπους των κρατών μελών].

               Άρθρο 4

               Η παρούσα απόφαση απευθύνεται στην Επιτροπή.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        Κανονισμός (ΕΕ) αριθ. 912/2010 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2010, για τη σύσταση Οργανισμού του ευρωπαϊκού GNSS, την ακύρωση του κανονισμού (ΕΚ) αριθ. 1321/2004 σχετικά με τη δημιουργία δομών διαχείρισης για τα ευρωπαϊκά προγράμματα δορυφορικής ραδιοπλοήγησης και την τροποποίηση του κανονισμού (ΕΚ) αριθ. 683/2008 του Ευρωπαϊκού Κοινοβουλίου και του Συμβουλίου, ΕΕ L 276 της 20.10.2010, σ. 11.

                     (2)

                        ΕΕ 15 της 20.1.2014, σ. 1.

                     (3)

                        Κανονισμός (ΕΕ) αριθ. 912/2010 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2010, για τη σύσταση Οργανισμού του ευρωπαϊκού GNSS, την ακύρωση του κανονισμού (ΕΚ) αριθ. 1321/2004 σχετικά με τη δημιουργία δομών διαχείρισης για τα ευρωπαϊκά προγράμματα δορυφορικής ραδιοπλοήγησης και την τροποποίηση του κανονισμού (ΕΚ) αριθ. 683/2008 του Ευρωπαϊκού Κοινοβουλίου και του Συμβουλίου, ΕΕ L 276 της 20.10.2010, σ. 11.

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες,20.11.2017
            COM(2017) 670 final
            ΠΑΡΑΡΤΗΜΑ
            της
            Σύστασης για ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία εξουσιοδοτείται η Επιτροπή να αρχίσει διαπραγματεύσεις με την Ελβετική Συνομοσπονδία για συμφωνία η οποία καθορίζει τους όρους και τις προϋποθέσεις για τη συμμετοχή της Ελβετικής Συνομοσπονδίας στον οργανισμό του ευρωπαϊκού GNSS

               ΠΑΡΑΡΤΗΜΑ

               IΣΚΟΠΟΣ ΤΩΝ ΔΙΑΠΡΑΓΜΑΤΕΥΣΕΩΝ

               Σκοπός των διαπραγματεύσεων είναι να καθοριστούν οι όροι και οι προϋποθέσεις υπό τα οποία η Ελβετία μπορεί να συμμετέχει στον οργανισμό του ευρωπαϊκού GNSS (ο οργανισμός).

               IIΠΕΔΙΟ ΕΦΑΡΜΟΓΗΣ ΤΗΣ ΣΥΜΦΩΝΙΑΣ

               Η συμφωνία θα πρέπει να περιλαμβάνει, στο βαθμό που είναι εφικτό, τα ακόλουθα στοιχεία που σχετίζονται με τη συμμετοχή στον οργανισμό:

               1)τους όρους συμμετοχής της Ελβετίας στον οργανισμό·

               2)τη χρηματοδοτική συνεισφορά της Ελβετίας στον οργανισμό·

               3)τους όρους συμμετοχής των εκπροσώπων της Ελβετίας στο διοικητικό συμβούλιο του οργανισμού ως παρατηρητές χωρίς δικαίωμα ψήφου·

               4)τους όρους σύμφωνα με τους οποίους θα είναι εφικτή η πρόσληψη Ελβετών υπηκόων στο προσωπικό του οργανισμού (επί συμβάσει)·

               5)την εφαρμογή των διατάξεων που σχετίζονται με τον δημοσιονομικό έλεγχο από την ΕΕ·

               6)τη διάρκεια της συμμετοχής της Ελβετίας στον οργανισμό·

               7)Η συμφωνία θα πρέπει να είναι σύμφωνη με τη σχετική ενωσιακή νομοθεσία, συμπεριλαμβανομένου με τον κανονισμό (ΕΕ) αριθ. 1285/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για την εφαρμογή και εκμετάλλευση των ευρωπαϊκών συστημάτων δορυφορικής πλοήγησης και την κατάργηση του κανονισμού (ΕΚ) αριθ. 876/2002 του Συμβουλίου και του κανονισμού (ΕΚ) αριθ. 683/2008 του Ευρωπαϊκού Κοινοβουλίου και του Συμβουλίου, και με τον κανονισμό (ΕΕ) αριθ. 912/2010
                  1
                του Ευρωπαϊκού Κοινοβουλίου και του Συμβουλίου για τη σύσταση Οργανισμού του ευρωπαϊκού GNSS·

               8)την εφαρμογή του Πρωτοκόλλου σχετικά με τα προνόμια και τις ασυλίες της Ένωσης στην Ελβετία.

               IIIΕΞΕΛΙΞΗ

               Θα πρέπει να περιληφθεί στη συμφωνία μια απλοποιημένη διαδικασία που θα επιτρέπει την τεχνική προσαρμογή της συμφωνίας λαμβανομένων υπόψη των μεταβαλλόμενων συνθηκών. Αυτό μπορεί να περιλαμβάνει τη σύσταση επιτροπής για την επίβλεψη της εφαρμογής της συμφωνίας και για την αξιολόγηση και τη λήψη απόφασης σχετικά με την ανάγκη τροποποίησης της συμφωνίας.

               IVΕΠΙΛΥΣΗ ΔΙΑΦΟΡΩΝ ΚΑΙ ΚΑΤΑΓΓΕΛΙΑ ΤΗΣ ΣΥΜΦΩΝΙΑΣ

               Η συμφωνία θα πρέπει επίσης να προβλέπει μηχανισμό επίλυσης διαφορών. Θα πρέπει επίσης να περιλαμβάνει διατάξεις που θα επιτρέπουν στα μέρη, εάν χρειαστεί, να καταγγείλουν τη συμφωνία.

                     (1)

                        ΕΕ 276 της 20.10.2010, σ. 1.